text:
- 10 oktobur 2013
Tann 04.09.13 var eg ein túr í Kirkjubø. Ørindi míni vóru at fáa eitt prát við Ejolv um farnar dagar. Eg visti, at hann dugir væl at fortelja, og tað fekk eg eisini staðfest. Tey vóru eisini sera blíð, hjúnini, Ejolvur og Sigrid, f. Patursson 1932. Kaffi, nýbakaðar pannukakur, heitir bollar og rabarbusúltutoy stóðu klár á stovuborðinum.
Ejolvur og Sigrid - í Kirkjubø
Her kemur eitt kut burtur úr samtaluni - og so onkur snøkil, ið eg havi skoytt uppí:
Mamma var úr Stólpa og kallaðist Elspa í Stólpa (Elsebeth Matras, f. 1899), og pápi var úr Vík og varð kallaður Hans á Skipinum (Hans Andreas Djurhuus, f. 1905). Pápi kom til Gjáar úr Vík sum 6 ára gamal. Tað hekk soleiðis saman, at abbi í Vík gjørdisit einkjumaður. Frida, fastir, fór tá sum 15 ára gomul at tæna hjá Moe, presti, í Hvalvík. Abbi og Jóhannes, pápabeiggi, ið var elstur av systkjunum, fóru til skips við "Grasinum" ("Grace"). Abbi og Óli Debes, f. 1856, við Gjógv, vóru vinmenn og nokk eitt sindur í slekt eisini, og tískil fór pápi til Gjáar at vera, meðan abbi var burtur. Tey hjá Debusi vóru so góð við pápa, at tá ið hann um heystið skuldi aftur til Víkar, vildu tey ikki av við hann - og hann ikki við tey. Soleiðis endaði pápi við Gjógv. Teir fyrstu, sum komu inn á gólvið at spæla við pápa tá, vóru Petur í Jákupsstovu (Joen Peter Joensen, f. 1904), Kristoffur í Sámalsstovu (Hans Christoffer Joensen, f. 1904) og Karl Jacob (Carl Jacob Sigvardsen, f. 1905). Eg haldi, at pápi alla sína tíð føldi húsini hjá Sofusi (Sofus Debes, f. 1896) sum sítt heim. - Vit vóru fýra systkin: Bina, f. 1926, Meinhard, f. 1928, Jóhannes, f. 1930 og so eg, Ejolvur, f. 1936. Jóhannes, bróðir, sum hevði siglt um øll heimsins høv og upp á Vietnam undir øllum Vietnamkrígnum, druknaði so syndarliga við einum 4-mannafari vesturi á Sondum (út fyri Eiðismøl) ein fagran summardag í 1990.
Sigrid og eg giftust í 1965. Hon átti tá tvey børn: Linda Jacobsen og Gunnar Jacobsen. Sigrid og eg fingu síðani sonin Páll og døturnar Hildur og Sólvør. Allar tríggjar systrarnar búgva í Aarhus, meðan Gunnar býr í Havn og Páll á Argjum. Eisin fingu vit ein son í 1969. Hann doyði stutt eftir føðingina, og hann var doyptur Hans Djurhuus.
á Skipinum - Skipshúsini - barnaheimið á Ejolvi
Mamma og pápi giftust inn í Stólpa, men seint í 1925 keyptu tey húsini hjá Óla á Skipinum (Ole Sivertsen, f. 1850), sum flutti frá Gjógv og út í Sundalagið at búgva. Mamma og pápi fluttu inn í húsini á Skipinum í februar 1926, og mamma plagdi at siga tað, at tá var sólin komin sær oman Eysturi á Keldum.
Eg eri doyptur í Gjáar kirkju av Rasmussen, presti í Klaksvík. Í sama vatni vóru Svanhild á Teigunum (Svanhild Johannesen, f. 1936) og Lisabeth (Elisabeth Jacobsen, f. 1936) hjá Dalberg (fødd í Sumba 1899) eisini doyptar. Tað fyrsta, ið eg minnist frá Gjógv, er tað, at man plagdi at ganga millum húsini á Skipinum og Sofusa handil. Mangan var eg eisini inni hjá Sofusi og Oliveri (Oliver Debes, f. 1909). Har var fult hús av børnum, og Sigga (Sigga Johannesen, f. 1871), ið var slektað úr Kollafirði, plagdi at sita á torvkassanum og fortelja søgur. Tá vóru nógv børn í bygdini, og eg hevði fleiri javnaldrar, Pola, Eldbjørn, Theodor, Jason, Osvald, Sigurd og Hákun. Sum vit sparkaðu nógv á Brúnni - mál úr máli - Eysturi á Lutastað og niðri við skúlan. Tú, nakrir tóku seg saman og bestiltu ein bólt. Ikki dámdi okkum so væl at sparka við skúlan, tí bólturin sleitst so illa av grúsinum. Betri var á Brúnni, men best á Lutastað. Á Lutastað sluppu vit at vera um veturin og um summarið, tá ið hoyggingin var liðug. Tá ið grasið stóð í vøkstri, máttu vit ikki sparka í bønum. - Vit spældu grúuliga nógv við bátar í Gortruánni, og nú koma Neli, Pól Hans Jacob og Hans Jacob hjá Oliveri inn í bílætið. Og so var tað tað, at Sofus Anton (Sofus Anton Johannesen, f. 1897) var við "Liljuni", og tá ið hann kom aftur, hevði hann tveir so flottar bátar við sær til Nela og Pól Jóhannes (Hanni í Gortru). Ein kunoyingur hevði gjørt bátarnar, og hann hevði skorið borð í annan bátin - teir vóru flottir. Kristian Jóhannes (Christian Johannes Jacobsen, f. 1894) hevði gjørt Hákuni, soni sínum, ein líknandi bát - hann var heldur størri og sera snøggur. Bátarnir vóru ymiskir til støddar, og teir vóru væl útgjørdir við bekkum, mastur, segli og tí heila. Eg átti ein bát, ið mundi vera einar 60 - 70 cm langur. Eisini minnist eg ein øgiliga flottan bát, ið vit bara sluppu at halda á ella nerta við. Hann stóð uppi á loftinum hjá Onnu Malenu (Anna Malena, f. Debes 1897), og tann bátin hevði Hans Jacob, sonur hennara, gjørt. Hesin Hans Jacob doyði av sjúku bert 29 ára gamal. Onkra hendinga ferð slapp Dánjal Jóhan (Hanni) (Daniel Johan Joensen, f. 1931) at floyta við honum á Lítlafløtti. Í hýsutíðini undir Krígnum fann Anfinn (Anfinnur Jacobsen, f. 1932) upp á nakað serligt. Hann hevði eina vekt standandi á trappuni Niðri í Stovu. Vektin var gjørd av tveimum skuffum, og tær skuffurnar vóru reyðar við einum svørtum kettuhøvdi uttaná, og hetta vóru sigaretteskjur, sum teir høvdu fingið sum bonn í Onglandi. Uttan á lokinum stóð skrivað "Black Cat". Vit gingu heim eftir vegnum og hentaðu smáar steinar upp í bátarnar, og so fóru vit út til Anfinn at avreiða, og hann vigaði og skrivaði upp. Jú, Anfinn var eitt slags reiðari - hann var Sofus Debus í okkara verð. Heimi við húsini hjá Jógvan Sofusi (Jógvan Sofus Ferjá, f. Joensen 1913) kallaðu vit "Hestbakkan", tað minnist eg. Jú, vit royndu at apa okkum eftir teimum vaksnu, sum avreiddu hjá Sofusi og Petur Christiani (Peter Christian Joensen, f. 1880) - Annars mestsum búðu vit í Gjónni, meðan útróðurin var, og eisini svumu vit í Jógvinihyli og Heita Hyli úti á Usini. Foreldrini søgdu einki um tað, men man máttu ansa sær í Jógvinihyli, tí har var eitt hol - Jógvinihol - sum skuldi vera so øgiliga djúpt og draga til sín. Eg sá ongantíð hetta holið, men tey eldru søgdu, at navnið, Jógvinihol, komst av tí, at ein drongur, ið æt Jógvan, fór í holið og sást ikki aftur. - Á várgongu sluppu teir størru smádreingirnir á fjall fyri mann, tí tá vóru menninir til skips. Eg minnist, at eg sum 12 ára gamal var á fjalli í Sáttarenni fyri tey í Geil. Sjúrður undir Heygnum (Sivert Kristiansen, f.1897) segði tað, at 12 ára gamlir dreingir vóru líka góðir sum vaksnir menn undir rakstri. Vit áttu onga jørð, men pápi keypti 2 gyllin Fyri oman Rætt úr Sámalsstovu og eisini Álina heimi á Rættini. Álin kostaði 2100 kr. og gyllinir 9000 kr. Hetta var um krígslok, og hetta vóru nógvir pengar tá. Álin var stór - gekk úr Ánni í garðin - hon var øll dyrkað og var eitt knapt kúfóður. Símun í Sámalsstovu (Símin Joensen, f. 1904) flutti til Havnar í 1945. Tá gjørdist pápi uppsitari hjá honum Fyri oman Rætt og keypti seinni teir báðar gyllinar.
Eg var onkuntíð við Binu systur og gróv bark heimi á Huldheygnum. Har vóru eisini Ingbjørg í Nýggjustovu (Ingibjørg f.Joensen, 1923) og Maria undir Heygnum (Maria f. Kristiansen 1925). Barkið bleiv brúkt til rotuskógvar. Tær bardu barkið niðan fyri Brúgv, og barksteinurin plagdi at liggja í torvkassanum hjá okkum, men hann er ikki til longur. Spell, at tað var so lítið hugsað um at goyma slíkar lutir, sum høvdu so nóg at siga fyri forfedrarnar. Meinhard (Meinar Djurhuus, f. 1928) bróðir, plagdi at fortelja, at á ásinum í Kláhjallinum hekk eitt slíðraband við knívi í. Tað hekk soleiðis saman við tí, at Sámal á Klá (Samuel Nicolaisen, f. 1840), fórst við "Rættarbátinum" í 1870. Kona hansara, Anna Kathrina, var ættað úr Oyndarfirði. "Rættarbáturin" rak upp í Tjørnuvík, og tjørnuvíkingar bjóðaðu gjáarmonnum bátin aftur, men teir vildu ikki hava hann. Sámal hevði loyst slíðrabandið av sær og bundið tað um bekkin, har hann hevði sitið og róð. Slíðrabandið og knívurin komu sostatt aftur til Gjáar, og Meinhard mintist tey hanga í Kláhjallinum.
Mangt er, sum man kundi grinið at og nú ógvast um. Jógvan á Fløtti fortaldi mær einaferð um eina beistagerð, sum hann hevði verið uppií. Hann, beiggjarnir hjá mær, Hanni hjá Onnu Malenu og aðrir svumu heimi í Funningsdjúpdini, og nú síggja teir Andreas í Jógvansstovu (Andreas S. Joensen, f. 1891) fara kvikliga gangandi heimeftir við ryggsekki á baki. Hann var tá lærari í Lorvík og var á veg til Lorvíkar. Knappliga setur hann ryggsekkin av sær við vegin og fer aftur til hús - hann hevði kanska gloymt okkurt eftir. Tá helt onkur av kúllunum fyri, at tað hevði verið stuttligt at farið at gjørt honum eitt puss. Teir fara so niðan og koyra tveir steinar í ryggsekkin hjá honum. Andreas kemur kvikliga aftur, svingar ryggsekkin upp á seg og so víðari heimeftir. Hvat man hann hava sagt, tá ið hann er komin til Lorvíkar og sær, at hann hevur borið grót frá Gjógv til Lorvíkar? Ikki nøkur pen søga - men so lítið hugsa hálvvaksnir smádreingir.
Posturin komin til bygdar - helst Jóan Magnus. Myndin er tikin í fyrru helvt av 1930unum.
Postmaðurin, Jóan Magnus, av Eiði, var ein fittur maður og blíður við børnini, og hann gekk tveir dagar um vikuna til Funnings og Gjáar við posti. Tá vóru nógv hús, so byrðan mundi ofta vera nokkso tung. Hann fortaldi inni hjá okkum, at hann var løntur soleiðis, at hann fekk átjan krónur fyri hvønn túrin. Tá ið hann eldist, lá hann ofta nátt hjá Sofusi. Mamma mintist at fortelja tað, at Drikka á Fløtti (Fredrikke Sigvardsen, f. 1875) skuldi einaferð senda Petur Jacobi (Peter Jacob Sigvardsen, f. 1866), manni sínum, eitt bræv til Íslands. Mamma og Kathrina (Anna Kathrine Sigvardsen, f. 1899), dóttir Drikku, vóru javngamlar, og tær blivu sendar á posthúsið við brævinum. Petur Christian bleiv so biðin at skriva uttaná, og hann skrivaði: Peter Jacob Sivertsen, kutter "Evelyn", Faskridsfjord, Island. Hann plagdi at skriva uttan á brøv fyri fólk. Um tað var tað, at tey ikki dugdu, ella at skriviamboðini ikki vóru so góð, dugi eg ikki at siga, men Petur Christian var ein betrúgvin maður og hevði eisini verið á háskúla í Føgrulíð og lært í Klaksvík. - Einaferð skuldi Sofus fáa ein hundahvølp við postinum. Ein maður hevði fingið hvølpin til Eiðis, og so skuldi Jóan Magnus fáa hann til Gjáar. Posturin stappaði hvølpin niður í postsekkin og so til gongu. Tá ið hann var komin rættiliga fitt niðan í Eiðishagan, hugsar hann við sær sjálvum, at tað er býtt at bera henda hvølpin, tí hann kundi saktans ganga við sær. Hann sleppir so hvølpinum leysum, og hvølpurin heldur av stað við fullari ferð- oman aftur til Eiðis - og posturin aftaná. Posturin rópti øll hundanøvn í verðini, men tað segði alt tað sama. Hvølpurin steðgaði ikki á fyrr enn niðri við garðarnar, og har fekk posturin fatur á honum. Hann tók hann so undir armin og stappaði hann aftur í sekkin, og har skuldi hann so vera, til Sofus fekk hann. Sofus plagdi at hava hund, sum kallaðist Trofast. Tað vóru aðrir hundar: Gortru áttu ein, ið æt Hjørtur, Dánjal Rasmus Søk, Rætt átti Blakk, Dia átti Hædd, Christian á Rætt átti Fløj, Nýggjustova Snar, Dánjal Klein átti Rolf .....!
Eina fitt søgu fari eg at fortelja tær um Sjúrða bónda (Sivert Sivertsen, f. 1879) og Dia í Jákupsstovu. Sjúrður var djóravinur, og um vetrarnar plagdi ofta seyður at ganga aftan á honum í túninum, tí hann leskaði ofta seyðin við einum hoysoppi. So er tað ein dagin, at Sjúrður kemur út í gjøgnum Trandal við eini gongu afturút og stingur hondina í millum tveir steinar á Sjúrðastovuhoyggjhúsinum - eftir einum soppi - men hvat, nú tekur Dia í hondina á honum innanífrá, og sum Sjúrður bleiv kløkkur. Hesum bleiv ofta grinið at í handlunum. Sjúrður var friðarmaður og góður við børn, og mangan sat hann í handlunum. Hann var belestur maður. Fyrstu ferð, ið eg hoyrdi um bókina hjá Hitler, "Mein Kampf", tað var í Sofusa handli. Dánjal í Gortru (Daniel Johannesen, f. 1900) las eisini nógv, og teir plagdu at tosa saman um tað, ið teir høvdu lisið í bókini "Mein Kamp" hjá Hitler, og tað var nakað fyri Dia at hoyra, tí hann helt so nógv av týskarunum. Tað var ikki langt frá, at Sjúrður átti bókina.
Abbi í Stólpa fortaldi einaferð fyri mammu um Kláhúsini. Sámal á Klá (Samuel Nicolaisen, f. 1848) fórst við "Rættarbátinum" í 1870, og einkjan eftir Sámal giftist uppaftur í Oyndarfirði. So komu teir og tóku tey gomlu Kláhúsini niður og fluttu tey til Oyndarfjarðar, og tá ið so Súsanna á Klá (Susanne Joensen, f. 1864) og Jógvan (Joen Joensen, f. 1869) skuldu giftast, tá fór Súsanna til Debus at biðja seg fáa grundina. Hvussu tað hekk saman við tí, at Debus átti grundina, tað dugi eg ikki at siga. Jógvan á Klá bygdi so Kláhúsini upp aftur í endan á Stólpahúsunum. Stólpahúsini eru eldri enn Klá, og tað vóru tveir brøður av Rætt, Jákup (Jacob Hansen, f. 1820) og Kristian (Kristian Hansen, f. 1807), ið bygdu tey. Brøðurnir tóku tey gomlu Rætthúsini niður og býttu tilfarið í millum sín, og síðan bygdu teir Stólpa - og so Rætthúsini uppaftur. Jóhan í Stólpa (Johan Matras, f. 1902) vísti mær einaferð á, at tveir av bjálkunum í køkinum í Stólpa vóru av teimum gomlu Rætthúsunum.
Í Ánni vóru vit nógv. Vit plagdu at byrgja niðan fyri Brúgv. Einaferð hevði Sofus fingið eina so grúuliga stóra balju úr Havn við steintoyi. Mamma segði við Sofus, at um hann ætlaði at selja baljuna, so skuldi hon keypa hana - og hon fekk baljuna. Tey í Gortru áttu eisini eina nokkso stóra balju. Ein dagin sigur Neli við meg, at tað hevði verið stuttligt at vita, um baljurnar kundu ført okkum. Eg so niðan á Skipið eftir stórubalju, og hon førdi meg væl. Nú kemur Neli við Gortrubaljuni, og tað riggaði fínt. Hetta vant so upp á seg - aðrir tóku eftir. Hetta, sum nú gongur fyri seg á Lítlafløtti, haldi eg vera grúuliga stuttligt - eisini fyri bygdina.
Pápi og Klæmint Juul (Klement J. Matras, f. 1907) fingu sær bát. Tað var "Báran". Niklas í Koltri bygdi hana um várið 1942 - úti í Koltri. So ein dagin komu boð um, at nú fór "Báran" úr Koltri til Havnar. Hetta var ein landnyrðingsdag við brimgangi, so eg helt tað vera eitt sindur undarligt, men tá hevði man ikki so gott skil á ættunum. Klæmint fór so suður eftir "Báruni", sum hevði hingið aftur úr "Ruth" úr Koltri til Havnar. "Ruth" legði at í Vágsbotni, og so fór Klæmint umborð í "Báruna" og róði hana yvir á Kongabrúnna og bant hana har fyri náttina. Dagin eftir kom "Pride" úr Klaksvík, og so bleiv "Báran " hongd afturút norður til Klaksvíkar. Klæmint segði, at tað var sjaskveður norðureftir, og tá ið teir komu á Mjóvanes, fekk "Pride" eina fylling, so Klæmint mátti venda sær við, tí hann væntaði, at báturin fór at fáa so nógva ferð, at hann fór at bresta í reyvina á "Pride", men tíbetur fór hann fram við síðuni. Týsdagin kom "Báran" so til Gjáar, og tað hevði staðið so nógv á undir sleipingini, at ennispónurin var farin. So bleiv farið umborð við "Billu" - og eg slapp við og slapp at sita í rongini á "Báruni" inn í Fjøruna. Nógvir mans vóru í Fjøruni og forvitnaðust, nú nýggjur bátur kom til bygdina. "Báran" bleiv so drigin niðan í neystið hjá Oliveri til at málast og riggast til. Pápi fór til Havnar at keypa ein nýggjan motor at seta í bátin, og hann keypti ein 4 Hk Stuart motor frá einum íslendingi, ið kallaðist Páll Ólason. Tá ið "Báran" var klár at flota, kostaði hon 2000 kr. - báturin 1000 kr. - og motorurin 1000 kr - og hetta var hildið at vera í meira lagi tá í tíðini. "Venus" var tann næsti báturin aftan á "Báruni". Hann var sama slag sum "Báran" - einini bygdur í Koltri - men fekk sær ein størri motor: ein 8 Hk Stuart. Síðani kom "Tjaldrið", sum eisini var sama slag og bygdur í Koltri, og hann hevði ein 4 Hk Stuart. "Tjaldrið" átti teir á Heygnum, í Geil og á Tarafløtti. Oliver og Eliesar (Elieser Johannesen, f. 1910) bygdu eisini bát í Koltri. Hann var eitt sindur størri enn hesir, ið eg havi nevnt - teir róptu hann fyri 7-mannafar, og hann kallaðist "Royndin". Tummas (Thomas J. Debes, f. 1914) og Jens hjá Dalberg (Jens Jacobsen, f. 1921) lótu so ein sama slag bát sum "Royndina" byggja í Koltri, og hann kallaðist "Royndin Fríða". "Royndin Fríða" hevði 8 Hk Stuart, meðan "Royndin" hevði ein "Marna" motor - hldi 8 Hk. Rættarmenninir áttu ein bát, ið æt "Norðingurin". Hann var 5-mannafar, sum Marius í Katrinarstovu, í Funningi, hevði bygt. Hann hevði ongan motor í fyrstani, men seinni keyptu teir ein motor av Eiði, sum Símun Elias (Simon Elias Christiansen, f. 1917) hevði átt, og tað var eisini ein 4Hk Stuart. Óli Andrias (Ole Andreas Kristiansen, f. 1880) forlongdi sjálvur tann bátin, og Sivert (Sivert M. Joensen, f. 1901) hjálpti honum við onkrum. So koma vit til "Føroyingin", sum Kristian á Rætt (Kristian Kristiansen, f. 1883) og Pól Jóhannes í Bíggjarlagnum (Poul Johs. Johennesen, f. 1888) áttu. Hann hevði somu stødd sum "Norðingurin", men teir forlongdu eisini tann bátin og gjørdu hann til eitt 8-mannafar. Hann plagdi at standa millum Skipshúsini og Sofusa hjall. Teir keyptu ein motor, sum var kallaður "Tann føroyski motorurin". Eg haldi, at teir keyptu hann brúktan úr Hvannasundi. Hans Arge, í Havn, gjørdi teir motorarnar, og eg haldi, at hesin var ikki meir enn einar 4-5 Hk. Eg havi hoyrt, at tann motorurin er varðveittur og stendur á Vinnuháskúlanum í dag. Eg hoyri ljóðið av tí motorinum fyri mær, tá hann plagdi at koma inn í gjøgnum Gjónna. Tað er fortalt fyri mær - eg dugi ikki heilt at greiða frá tí - at tað lítla svingið - umstýringin - skuldi snúðrast 49 ferðir runt frá fullari ferð til bakk. Nýggjustovubáturin, ið æt "Svanurin" hevði eisini 4 Hk Stuart, og eg haldi, at tann báturin var so lágur, at teir bygdu upp á hann. Teir í Blásastovu høvdu eitt 5-mannafar, ið æt "Havgásin". Gjáarmenn ræddust, tá ið hann skuldi dragast, tí hann var so tungur og hevði tungan motor. Hann hevði ein Wichmann motor og brendi petroleum. Kristian á Fløtti (Kristian Sivertsen, f. 1892) átti eitt 6-mannafar, ið æt "Sildberin" og hevði ein 3-4 Hk Perfekt motor, ið Kristian keypti frá Andrè Andrèsen, í Havn. Marius í Katrinarstovu, í Funningi, bygdi bátin, sum ikki hevði motor í fyrstani. Ikki minnist eg, hvør tann fyrsti báturin var, ið fekk motor, men eg minnist ein bát, ið hevði motor, meðan hinir vóru árabátar, og tað var ein bátur í Ólastovu, ið kallaðist "Ólastovubáturin". Tað var so ringt at fáa nakað tá, men tann báturin hevði so ein bilmotor, ið var keyptur frá Ingjald í Fuglafirði. Tummas setti tann motorin í, og Sivert hjálpti honum eisini. - Áðrenn motorur kom í bygdina, hildu onkrir bátar til í Fjøruni. Har plagdi "Lisa" at standa. "Lisa" var ein bátur, ið teir Niðri í Geil og Klæmint Juul áttu, og teir høvdu keypt bátin av Eiði. Tann báturin plagdi at standa í tí ytsta neystinum, har Jákup hjá Klæmint Juul nú hevur bygt sær summarhús. Áfast tí neystinum var Petur Christiansa neyst. "Lisa" endaði hjá Jákup Bernhardi (Jacob B. Joensen, f.1915) í KLaksvík, og bleiv brúkt sum grindabátur har. "Svanurin" stóð eisini í Fjøruni, til motorur kom í hann. Tað ytsta neystið har niðri, kallaðu vit Sigurdsa neyst, og har hekk ein bátur, sum Símun í Bíggjarlagnum (Simon Niclasen, f. 1914), pápi Sigurd, hevði átt, og tann bátin kallaðu vit smádreingir "Sigurdsa bát". Hann var ikki flotaður, tað eg minnist. Undir honum stóð eitt 5/6-mannafar, ið kallaðist "Stúkan". "Stúkan" var ein tjøraður árabátur. Seinni kom "Tjaldrið" at standa har. Sofus átti Tarvafjósið og eitt neyst ytri - tey vóru áføst. Í tí neystinum stóð ein bátur, ið endaði á fornminnissavninum. Tann báturin kallaðist "Lorvíkingurin, og hann var 8-mannafar. Tað hekk soleiðis saman, at Sofus átti ein bát, ið kallaðist "Lossibáturin". Lorvíkingar høvdu fingið so gott eyga á "Lossibátinum", at teir høvdu verið hjá Sofusi og spurt, um teir ikki kundu skifta um bát. Sofus játtaði, og soleiðis kom "Lorvíkingurin" til Gjáar.
Báruneystið og Nýggjustovuneystið
Áh, dett lív í handlunum. Har sótu teir gomlu og prátaðu tíðliga og seint, og tann, ið tímdi at lurta, fekk nógv við. Báðir handlarnir vóru fullir av mannfólki - konufólk sat ikki í handlunum. Menninir royktu og skráaðu, spýttu á gólvið, har teir vóru staddir, og gloppaðist hurðin, og onkur kom inn, so benyttaðu teir sær kjansin at spýta út fyri dyr. Sofus hevði radio, so hann visti tíðindi at fortelja. Tá ið tíðindasendingar vóru, fór hann at lurta og kom so aftur at fortelja. Hann hevði so gott minni. Tað gav at býta - tað kundu sita fleiri mans í handlunum og práta, og Sofus var við í prátinum, og so kom onkur inn at keypa eini 5 - 6 ting. Tá ið hann setti tað seinasta tingið á skivuna, kundi hann siga, hvat tað kostaði. Handlarnir lótu tíðliga upp um morgnarnar og vóru opnir til langt út á kvøldið. Nú sigi eg, sum er - eg haldi, at Sofus stongdi, tá ið Súsanna í Jógvansstovu (Susanna Joensen, f. 1895) hevði verið og keypt.
Dia í Jákupsstovu - í handlinum hjá Stóra-Peturi
Tann, ið eg minnist best til úr handlunum, tað er Dia í Jákupsstovu (Hejne Andreas Joensen, f.1890). Sum hann dugdi væl at fortelja. Einaferð fortaldi hann, at í 1927 var hann til skips við "Carlton" úr Klaksvík. Teir lógu á Klaksvík, og ta tíðina var kronometrið álitið umborð. So kemur bestimaðurin til Dia og biður hann rógva seg inn á land at fáa signalið til kronometrið. Dia so ger, og tá fekk hann at vita frá bestamanninum, at tað vóru tvey radio í Klaksvík - Kjølbro átti annað og Zachariasen, lækni, hitt. Tubbakskassin stóð á skivuni fyri mína tíð, so menninir kundu fáa sær ein gratis guv, sum teir vildu. Meinhard okkara plagdi at siga seg minnast, at føðingardagin hjá Sofusi slapp tubbakskassin aftur á skivuna. - Telefonstøðin var hjá Sofusi, og mangan var man sendur við telefonboðum. Ein túr minnist eg so væl. Eg fór niðan á Rætt við telefonboðum, og tá kemur Olrik (Olrik Kristiansen, f. 1917) og lýðir mær í oyrað, at eg skal siga, at tey kundu ikki koma, tí mamma hansara var so sjúk. Seinni um kvøldið doyði hon. Mamma plagdi at siga tað, at tá ið menninir vóru farnir til skips um várarnar, var ein ávísur ótti á heimafólkinum, tá ið telefonboð komu. Sást tú Sofus koma út við bláari húgvu, so vóru boðini ring. Tá ið tann stóri skaðin hendi umborð "Acorn" undir Íslandi í 1928, har m.a. 4 gjáarmenn doyðu - nú sær mamma Sofus koma út í bláari húgvu og fara heimeftir. Mamma fer so heim á Rætt, og meðan hon er inni har, kemur Kristina (Kristina Kristiansen, f. 1911) niðan úr Ólastovu og fortelur hesi ræðuligu boðini. Mamma fer so oman í Ólastovu til Hansinu (Hansina Biskopstø, f. 1884), og tá høvdu tey fingið at vita, at Hans Jacob (Hans Jacob Biskopstø, f. 1910), sonur hennara, var deyður. Tá læt í Hansinu, at tað skuldi eingin siga fyri sær, at Hans Jacob var farin, og einki var hent við Jákup Paula (Jacob Paule Biskpostø, f. 1882), manni hennara. Og sum vit vita, so fekk Jákup Pauli mein fyri lívið av skaðanum.Tá var serliga syrgiligt í Ólastovu. Poul Meinhard (Poul Meinart Biskopstø, f. 1912), beiggi Hans Jacob, datt í Gjónna og doyði 1925, so nú var bara Frida (Frida Biskopstø, f. 1916) eftir av børnunum.
Vit fluttu frá Gjógv og til Havnar í 1950. Pápi keypti eini hús, ið nevndust Borgarstova. Tey lógu sentralt fyri, og fyrsta náttin, vit svóvu í húsunum, var 12. februar 1950. Húsini vóru rættuliga stór og høvdu verið brúkt sum pensionat - her høvdu navigatørar og læraraskúlanæmingar búð. Mamma og pápi ætlaðu at flyta til Havnar í 1942, men tá bleiv rátt teimum frá at keypa tey húsini, ið tey tá ætlaðu sær at keypa. Meinhard, bróðir, hevði so góðan hug at sleppa í smiðjulæru, og Jóhannes, bróðir, vildi so gjarna sleppa í skúla. So var tað tað, at kommunan var farin í holt við at gera veg niðan á Gjógv, og tað stungu ymsar keðiligheitir seg upp, tí vegurin m.a. gekk heilt í hjørnið á Skipshúsunum. Hetta var viðvirkandi til, at vit fluttu. Pápi arbeiddi á keiini alt tað várið, tí St. Jacuges, ið pápi sigldi við, var niðri í Frederikshavn og skifti motor. Tá ið pápi kom aftur av Grønlandstúrinum tað heystið, segði hann, at hetta var fyrstu ferð, at hann kundi eiga Grønlandstúrin í Sparikassanum, og so kundi hann fara aftur á keiina at arbeiða um veturin. Tað var so nógv arbeiði í Havn tá, so eg ivist ikki í, at hetta hevur havt sína stóru ávirkan á, at fólk flutti til Havnar. Tey gjáarfólk, ið fluttu tá og so seinni, áttu ikki nevnivert av jørð, so tað vóru ongar forðingar at flyta.
Tá ið eg var fjúrtan ára gamal, fór eg í læru sum jarnsmiður hjá Askham, men har var eg ikki meir enn 11 mánaðir, tí har bleiv so lítið at gera. So lossaði eg á keiini eina tíð og fór so til Danmarkar á háskúla í 5 mánaðir - í Hillerød. Jóhannes, bróðir, hevði verið har frammanundan. Tá ið eg kom heimaftur á vári 1952, fór eg beinanvegin til Grøndlands við "Saint Jacgues" sum kokkadrongur. Hetta var fyrsta árið, ið eg var til skips. Um veturin fór eg so á háskúla í Havn, men eg hevði so góðan hug at sleppa við skúlaskipinum "Danmark". Meðan eg var á háskúlanum slapp eg at sigla við Drotningini ("Dronning Aleksandrine"), og seinni í 1953 slapp eg so við "Skúlaskipinum". Vit vóru burtur í 11 mánaðir út í eitt og vóru heilt í Suðuramerika - í Santos. Hetta var ein lærurík tíð fyri meg. Tá ið eg hevði verið við "Skúlaskipinum", slapp eg aftur við "Drotningini" sum deksdrongur. Í 1954 slapp eg sum jungmaður við einum farmaskipi, ið æt "Elin S". Vit sigldu kol úr Riga til Íslands og saltfisk úr Íslandi niður í Miðalhavið, salt úr Miðalhavinum til Íslands og fiskamjøl til Belfast, og tá skuldi skipið í dokk í Svendborg. Síðani fór eg sum lættmatrósur við einum farmaskipi, ið æt "Marius Nielsen". Vit sigldu millum Keypmannahavn, Grønland og Philadelfia. Tann fyrsta túrin førdu vit kol úr Hull upp til Grønlands. Tú, tað tók tríggjar vikur at tøma skipið í Grønlandi. Har var eingin kei, so kolið mátti skumpast og hivast upp og førast í land við bátum og pramum. Hetta var í 1955, og har var eg umleið eitt ár. Í 1956 fór eg við "Cista Dan" heilt suður til Antarktis. Tann 1. januar 1957 komu vit inn í ísin og vóru har einar 3 mánaðir. Har skuldi byggjast ein veðurstøð, og vit høvdu alt við til hesa støðina + 15 mans, ið skuldu arbeiða har. Við "Kista Dan" var eg í knapt 1½ ár, og so fór eg við einum skipi hjá ØK, ið kallaðist "Malaya". Samanlagt sigldi eg úti í 10 ár út í eitt. Í 1963 fór eg á Navigatiónsskúlan og gekk har í eitt ár og so aftur at sigla. Í 1965 giftist eg, og tá arbeiddi eg á Bacalao og Sildafabrikkini í Kirkjubø, og so kom tann nýggi kraftblokkabáturin "Ásur", og var eg við honum, til hann koppaði á Fugloyarbankanum 17.mars 1967. Sama várið fór eg til Grønlands við "Nornagesti", og við "Havborgini" 1969 og "Brandi Sigmundarsyni" í 1970. Síðani var eg við "Mýlingini" og arbeiddi eisini á sildafabrikkini her. Vit gjørdu sildamjøl og lýsi, og var tað ein rættuliga góður kjansur. Í 1976 var eg í Grønlandi við "Hvítanesi", og tá ið eg kom aftur, hoyrdi eg, at "England" søkti eftir einum manni. "England" sigldi tá í millum Føroyar og Danmark. Eg søkti og fekk kjansin, og har varð eg hangandi í hálvt fjórða ár. Haðani fór eg við einum spildurnýggjum bingjuskipi hjá DFDS, sum sigldi í Persaraflógvanum. Tað var eitt perlulív, sum mær dámdi sera væl. Eg gavst at sigla í 1984, tí eg fekk trupulleikar við hjartanum og gekk eitt ár og bíðaði eftir skurðviðgerð, har eg skifti hjartaklaffarnar. Tá helt skipslæknin við meg, at eg átti at fingið mær eitt lættari starv, og tá fór eg so aftur á Sjómansskúlan og tók skiparaprógv og longd.
Í 1989 fór eg so at sigla við grótbátinum "Siri". Tá var arbeiðið upp á ferjuleguna á Gomlurætt byrjað, og m.a. skuldi grót førast haðani og út í Hest, har bátahylur skuldi gerast samstundis. Vit høvdu ikki ført grót í meira enn 17 dagar, tá ið ólukkan hendi, og grótbáturin koppaði. Tað var tann 17. august í 1989. "Ásur" koppaði 17. mars og "Siri" 17. august, og vit høvdu siglt í 17 dagar, so mær dámar 17 talið verri enn 13 talið. Hendan vanlukkumorgunin vóru vit bara tveir mans við "Siri": Bjarni Juul, úr Funningi, og eg. Vit vóru annars tríggir mans, ið hoyrdu til bátin, men hendan morgunin hevði tann eini maðurin forsovið seg. Veðrið var einki at siga til, men tað var sera harður streymur. Onkur hevur sagt við meg: "Ejolvur! Tit høvdu yvirlastað skipið!" Nei, tað hevði einki við tað at gera. Grótbáturin er bygdur soleiðis, at 24 skuffur skuldu í hann, og tað hildu vit okkum til, og so skuldu vit kunnað siglt trygt, men ein sovorðin grótbátur er altíð lágur í sjónum. Vit løgdu so útfrá, og eystfallið var uppkomið, so tað hevur kanska gingið ov nógvur sjógvur á hann. Her má eg skoyta uppí, at pumpurnar, ið skuldu fáa bátin sundur og sleppa lastini, vóru nógv for smáar, so tað gekk alt for seint fyri seg. Vit báðir síggja, at her kann enda galið, men vit taka ongan kjans, og Bjarni trýstir á knappin, sum opnar bátin og sleppir lastini. Men hvat? Hetta opnar bara eitt lítið sindur, so vit ivaðust í, um pumpan mundi vera sligin frá. Eg fari so úr stýrihúsinum og beint afturum - í eitt rúm - har pumpan var. Pumpan gongur, sum hon eigur, og meðan eg standi har, nú knallar hurðin í aftan fyri meg. Sjálvsagt gjørdist eg ógvuliga kløkkur og vendi mær við. Nú síggi eg sjógv upp fyri kúgveygað, og so bóltaði hann rút. Hurðin var í stýriborð, og báturin koppaði á bakborð. Hetta gjørdi so tað, at hurðin slerdi uppaftur, so eg fekk traðkað út á gelendaran og lopið í havið. Tá ið eg komi aftur til mín sjálvs, síggi eg eina bláa strípu fyri eygunum. Báturin er holvdur - og eg eri undir bátinum - skolaður inn í lastina - og botnurin hevur opnað seg so mikið, at luftin er tann bláa strípan, ið eg síggi. Báturin rak suður um Hólmin - í íðuna har - og nú fær báturin eitt slengur, og tað pressar á meg, so at eg veri slongdur út - og mitt í tí heila - nú síggi eg dagsins ljós aftur - og flóti við síðuna av bátinum. Eg royni so at svimja aftur um bátin fyri at fáa fatur á róðrinum. Róðrið var líkasum ein soyla aftanfyri - eg var sloppin úr skónum - og eg sleppi so upp eftir róðursoyluni - upp á kjølin. Nú er tað tað, at báturin er so slipaður, at eg glíði av aðrari síðuni á hina, men eg hevði mítt fulla skil og royndi at hyggja inn á land alla tíðina. Knappliga síggi eg Sólvá Patursson, f. Wang 1943 - bóndakonuna - standa í ytra enda og veittra við einum laki. Tá visti eg, at tey høvdu sæð skilið. Kona mín sá eisini hendingina úr vindeyganum hjá okkum. Tað var so heppið, at hon var ikki einsamøll heima tann dagin, tí sonur okkara hevði feriu og var uppi á loftinum, tá ið hann hoyrdi skríggið frá mammuni niðriundir. Ólavur Patursson, f. 1954, gartnarin, bróðirsonur konu mína, var staddur niðri í drívhúsinum, tá ið hann sær hetta koma rekandi. Hann helt tað vera eina bingju, ið onkur hevði mist, og hugsaði ikki meira um tað. Sverri Patursson, f. 1937 var á veg til Havnar í bili, og hann sær, at tað er grótbáturin, ið er koppaður. Hann koyrir so á Gomlurætt fyri at boða frá, men teir vistu um skilið og høvdu sent boð eftir hjálp. Sverri koyrir so aftur til Kirkjubøar, og teir taka so bátin hjá Páll Patursson, f. 1944, sum lá á floti. Hans Samuelsen, ið tá var postmaður í Kirkjubø, var júst staddur har, og Páll bað hann koma við, tí hann dugdi at geva fyrstuhjálp. Meðan teir sigla út, síggja teir tyrluna koma til grótbátin og taka ein mann upp - og tað var so eg. Eg hevði vitið alla tíðina. Teir, sum komu við báti úr Kirkjubø, sigldu so runt um grótbátin, og nú einaferð síggja teir nakað, og tað var so Bjarni. Teir fingu hann so inn í bátin, og Hans og Páll fóru beinan vegin í holt við at arbeiða upp á hann, og teir fingu hann aftur at anda. Tá ið eg kom á Landssjúkrahúsið hevði eg ein temperatur upp á 28 gradir, meðan Bjarni hevði 30 gradir, hóast hann hevði ligið longri í sjónum enn eg. Bjarni var í stýrihúsinum, tá ið skipið koppaði, men eg sá hann ongantíð aftur - hoyrdi hann bara. Bjarni doyði so kvøldið eftir, og eg fekk at vita tað gjøgnum útvarpið - so tað kendist ógvuliga tungt. Bjarni og eg vóru eisini saman, tá ið kraftblokkabáturin "Ásur" koppaði í 1967. Bjarni var ein fittur og hampiligur maður, og hann hevði vánaliga heilsu ta seinastu tíðina. Eg royndi at fara aftur á sjógvin, men tað riggaði ikki so heilt væl, tí eg kendi á mær, at eg var ikki tann sami maðurin, sum eg hevði verið áðrenn hendingina.
Vita takka Ejolvi fyri prátið!!


c: text/html

text:
ProWord
Var tú signaður av at lesa fylgjandi?
Harrin Jesus. Hvussu hann er, og hvat hann ger?(Sambært Opinberingina 3,7-9)
Býurin Filadelfia.
Samkoman í Filadelfia hevði gjørt meira enn nøkur onnur av teimum sjey samkomunum í Opinberingini. Samkoman var trúføst í tænastuni. Hon livdi nær Harranum, og hann fordømdi hana ikki, nevndi enntá ikki synd hennara. Avbjóðing hennara galt framtíðina. Mundi hon fara gjøgnum dyrnar, sum Harrin Jesus hevði sett opnar fyri henni?
Harrin Jesus – skrivarin.
Í Op. 3,7-13 nevndi Harrin Jesus seg soleiðis, at tey, sum fingu brævið, skiltu tað.
1. Hann er heilagur ( Op. 3,7).
Harrin Jesus var moralskt fullkomin og uttan brek ella lýti. Karakterur hansara var lýtaleysur. Heilagleiki er ein umráðandi eginleiki hjá Gudi. “Hin heilagi” er eitt vælkent navn fyri Gud hjá jødunum. Í Esaias 43,15 sigur Gud: “ Eg Harrin, eri hin heilagi tykkara, skapari Ísraels, kongur tykkara.” Vit mugu síggja heilagleika Harrans Jesusar sum Gud. Hann er heilagur,- tí hatar hann synd. Vantrúgvandi hava fyri neyðini at loyva honum at greiða vandamál síni, komin av synd. Hann er heilagur – tí eiga trúgvandi at vera heiløg eisini.
2. Hann er sannorðaður (Op. 3,7).
Harrin Jesus er aftan fyri alt, hann er heilt og fult trúverdur og álítandi.
Hann sigur, at hann er “Sannleikin”, í upprunamálinum (anathenos), orðið merkir nakað veruligt, satt og álítandi. Vit finna í Harranum Jesusi tað, sum er veruligt. Tá ið vit geva honum gætur, hava vit fyri okkum fullkomnan sannleika. Jesus er veruligur. At vera sannleikin merkir, at hvørt orð, sum hann talar, er sanna orð Guds, og at hvørt lyfti, hann gevur, verður uppfylt. Tí kunnu vit líta á hann til frelsu. Sum trúgvandi hava vit fyri neyðini at skilja, at tað, sum Harrin Jesus sigur okkum, er sannleikin. Um hann “opnar dyr fyri okkum við møguleikum”, merkir tað, at vit kunnu fara gjøgnum tær og gera tað, sum hann væntar av okkum.
3. Hann hevur lykil Dávids (Op. 3,7).
Lyklar umboða myndugleika. Harrin Jesus hevur “lykil Dávids.” Bara í einum øðrum stað er nevnt um lykil Dávids, í Esaias 22,20-23. Eljakim hevði lykil húss Dávids gjøgnum stjórnartíð Ezekiasar kongs. Hesin lykil læt upp hús Dávids, har allir dýrgripir judakonga vóru goymdir. Eljakim helt skil á, hvør kundi koma inn, og hvør ið fór út, hvør ið hevði atgongd til kongin.
Hann stóð konginum næstur. Tað var hann, ið læt upp og stongdi dyrnar.
4. Hann elskaði tey (Op. 3,9).
Harrin Jesus skilti torføru støðu teirra í Filadelfia. Harrin Jesus vildi teimum tað besta (Jóh. ev. 16,27). Hesi í Filadelfia (bróðurkærleiki) vóru komin undir kærleika Guds. Veruligur bróðurkærleiki er ómøguligur uttan fyrst at hava móttikið kærleika Guds. Vantrúgvandi tørvar at vita, at Harrin Jesus doyði fyri sakir kærleikans. Hann ynskir at frelsa syndarar vegna kærleika sín. (Jóh. 3,16; Rómbr. 5,8).

robotstxt: allowed

filter: keep


text:
Vikuætlan
Vikuætlan
Vika 21 - 2018
Mánadagur
Týsdagur
Í skúlanum: Skriva orðafyrisøgn, lesa og arbeiða í Nem.
Í skúlanum: Lesa, syngja og práta.
Ansið eftir, at tit hava øll amboðini við.
Í skúlanum: vit tosa um lutfall og arb, víðari í bókini.
Fáa nærri at vita um restuna av vikuni.
Mikudagur
Í skúlanum: Rætta + tosa um mátilutfall og rokna víðari s. 24, 25, 26 evt. meira.
Í skúlanum: Vit tosa um mátieindir og royna okkum.
Hósdagur
Í skúlanum: Tosa um mátilutfall og rokna s. 28 og víðari í "Dugir tú hetta?"
Jónas, Helgi, Rasmus, Esmar, Sára, Elisa, Helena, Ester og Jopay. Takið svimjiklæði, handklæði og genturnar taka svimjihettu við umframt.
Øll hini. Takið ítróttarklæði at skifta í, handklæði og innanduraskógvar við. Um veðrið verður gott, fara vit út.
Í skúlanum: Skriva orðafyrisøgn, lesa og arbeiða í Nem.
Fríggjadagur
* Øll hava fingið nýtt diktatheftið.
Heima: Vit lesa diktatina "Troldeskoven" + uppg. til. Nøkur hava skriftligt for.... heima (blá bók). Takið hana við!
Í skúlanum: Rætta og skriva diktatina + uppg. og gera mállæru úr skriftligt for......
Í skúlanum: Skriva orðafyrisøgn, lesa og arbeiða í Nem.
http://elevdelta.dk/ .Hygg inn á hesa heimasíðuna. Far síðan inn á "Danskt" og trýst síðan á "Gæt ordtyper". Her kanst tú royna teg.
Vert at hyggja eftir hesari leinkju um tríkantar: https://youtu.be/OEXjNd9AHeQ


text:
Vikuætlan
Vikuætlan
Vika 21 - 2018
Mánadagur
Týsdagur
Í skúlanum: Vit hava upplestur + uppg. til "Læsetræning". Harumframt lesa bók í frílesing við tilhoyrandi "Boganmeldelse".
Mikudagur
Vit fara við bussinum kl 09 - møta í seinasta lagi kl 08.45 á parkingsplássinum uttan fyri Hoyvíkshøllina. Vit verða í Havn aftur um 11.30-12 tíðina og fara tá í Pizza 67 at eta. Næmingarnir fáa frí eftir máltíðina :)
Havið 20 kr við :)
Hósdagur
Í skúlanum: Rætta feilir frá síðst og skriva "Strudsen" + hyggja at uppg. til og gera nú ein faldara um mállæru, sum liggur á skúlanum..... "
Í skúlanum: gera støðuroynd um "Heil tøl"
Fríggjadagur
Í skúlanum: práta um lektiuna og lesa frílesing
Eftir túrin eta vit matpakkan á Vaglinum, og síðani fara øll í svimjihøllina at svimja. Næmingarnir fáa frí um 13 tíðina.
Flokkurin hevur fingið nýggjar lesibøkur í føroyskum. Nakrir næmingar hava "Rani - ein nýggj byrjan", og nakrir "Hin horvni dýrgripurin".


text:
Philip verður kvinnu og høvðusungdómsvenjari
B68 hevur í kvøld gjørt eitt ára avtaluð við Philip Frikke-Schmidt úr Danmark, Philip kemur at verða venjari hjá 1. deild kvinnum og U18 gentum, eisini kemur Philip at verða høvðusungdómsvenjari hjá B68.
Eftir at hava vitja B68 í tveir dagar, ferð Philip til Danmarkar aftur í morgin at pakkað og verður so aftur í komandi viku.
Hann kemur at arbeiðia sum venjari fulla tíð.
Vit vóna at øll koma at takað væl ímótið Philip, so hann fær eina so góða byrjan sum møguligt.
Vit vilja samstundis takkað Tannklinikkini á Toftum fyri at gerða hettar møguligt.


text:
Í desember mánaða í fjør kom nýtt lørift upp at hanga í Løkshøll. Løriftið er stórt – 11m til longdar og hæddin er uml 7 metrar. Nýggjasta tøkni ger, at vit nú kunnu vísa 3D filmar og hoyra ljóð í Dolby surround.
Nýggja filmsútgerðin hevur nú verið í nýtslu nakrar ferðir, og má sigast at møguleikarnir eru nógvir. M.a. eru tveir stórir spælifilmar vístir, ein Fifa kapping hevur verið, eitt filmskvøld við føroyskum stuttfilmum og nú verður arbeitt við einum projekti at gera Løkshøll um til ein stóran flogskiparakliva (kokkpitt), har tað ber til at royna Flight Simulator.
Møguleikarnir eru nógvir – tað ræður bara um at síggja teir og brúka teir.


text:
Fiskurin skal framleiðast og virðisøkjast í Føroyum
16. august 2015
Handilssáttmálin við ES og Hoyvíkssáttmálin skulu endurskoðast og dagførast soleiðis, at teir ikki forða okkum í at framleiða og virðisøkja framleiðslu okkara í Føroyum og harvið skapa virksemið í landinum.
Herfyri hoyrdu vit um føroyskt virkið, ið noyddist at flyta framleiðslu sína til Týsklands, tí handilssáttmálin millum Føroyar og ES forðaði virkinum í at framleiða og virðisøkja fiskavørur sínar í Føroyum.
Alt gott um tað, at føroyingar seta á stovn virkir uttanlands, men tað skal vera tí at føroyskir íleggjarar sjálvir velja tað, og ikki tí at millumtjóða sáttmálar noyða føroyska framleiðslu og arbeiðspláss av landinum.
Sáttmálin við ES má tí endurskoðast, soleiðis at vit ikki bert fara at virka sum rávøru framleiðari og leverandørur, men eisini fáa atgongd til ES-marknaðin við lidnum vørum, sum eru framleiddar og virðisøktar í Føroyum. Hetta fer bæði at skapa meira arbeiði í Føroyum og at økja um føroyska útflutningsvirðið.
Heldur ikki Hoyvíkssáttmálin virkar sambært endamálinum. Endamálið við Hoyvíkssáttmálanum var at gera eina fríhandilsavtalu millum Føroyar og Ísland, har Føroyar og Ísland skuldi verða eina vøru- og tænastu marknaður, men hetta hevur ikki víst seg at virka eftir ætlanin. Føroyar hava verið fullkomiliga opnar fyri íslendskum vørum og tænastum, meðan føroyingar ferð eftir ferð møta forðingum, tá ið føroyingar skulu á íslendska marknaðin við sínum vørum og tænastum. Hoyvíkssáttmálin má tí eisini endurskoðast og dagførast soleiðis, at hann verður líka fyri báðar partar.
Handilssáttmálar og fríhandilsavtalur eiga ikki at leggja forðingar í vegin fyri føroyingum at koma á útlendskar marknaðir við sínum vørum og tænastum. Handilssáttmálar og fríhandilsavtalur skulu lata útlendskar marknaðir upp fyri føroyskum vørum og tænastum.
At dagføra ES-sáttmálan og Hoyvíkssáttmálan eigur tí at fáa hægstu raðfesting í samgonguskjalinum hjá komandi samgongu.
Eg fari tí at heita á teg um at fara á val tann 1. september og seta kross við Sambandsflokkin.
Vinjard Johansen
Valevni Sambandsfloksins til løgtingsvalið
RN
Aftur


text:
Orð: Malla Joensen
1. Eg nú um Jesus syngja vil;
við gleði kom hann jarðar til,
hans dýra blóð á krossi fleyt,
tað allar várar leinkjur breyt.
2. Eg sá hann hanga krossi á,
Guds Andi mær tað segði tá,
at fyri mína skuld tað var,
at fyri meg hann doyði har.
3. Tað skein eitt ljós í hjartað inn,
eg glaður varð í sál og sinn;
takk, at tú vísti mær hin dag
tað, eg ei áður hevði sæð!
4. At frelsuverkið fullgjørt er,
og nú tú býður øllum her
í Himmalin at koma inn,
hjá tær at hvíla sál og sinn.
5. Takk fyri kærleik tín til mín,
takk, at tú dró meg nær til tín,
tá sál mín langt av leið var stødd –
tú talaði, og hon varð grødd.
6. Ja, komið øll, sum eru móð!
Við krossin er ein hvíla góð,
har Jesus friðin geva vil,
tað var júst tað, sum hann kom til.


text:
Virkislýsing
Hin 21. september 2007 vóru allar tríggjar fyritøkurnar, Højgaards Handilsvirki, Klement Petersen og Timburhandilin í Klaksvík, samlaðar undir einum navni, Borg. Hetta varð gjørt, fyri at fyritøkan skal hava eitt felags andlit úteftir, og fyri at savna alt virksemi í sama felag.
Tey trý feløgini, P/F Højgaards Handilsvirki, P/F Klement Petersen og P/F Klaksvíkar Timburhandil, eru sostatt nú í einum felag undir navninum P/F Borg. Tað er P/F KN, sum eigur P/F Borg. Fram til 1. august 2011 áttu Jónsvein Knudsen, Rodmundur Nielsen og Jóhannus Danielsen felagið.
Frá 1. august 2011 gjørdist Rodmundur Nielsen einsamallur eigari av P/F Borg.
Í oktober 2005 yvirtók P/F KN partabrøvini í P/F Højgaards Handilsvirki. Í mai 2006 keypti felagið Timburhandilin í Klaksvík og P/F Klement Petersen í Saltangará.
Fyritøkan Borg er í dag eitt handilsvirki við deildum í Runavík og Klaksvík


text:
Sverri Egholm
23.04.2018 - 18:53
Tíðindi > Samfelag & Politikkur > Miðlar
- Sæð í ljosinum av hesari niðurstøðuni, sum Mentamálaráðið er komið til, at tað var eitt ov víðgongt stig at senda hana til hús, so angri eg tað sjálvandi.
- Men í tí støðuni, eg stóð í, og sum eg las støðuna og sum Mentamálaráðið eisini staðfesti er støðan, so tók eg hetta stigið sum eg metti og meti vera best fyri stovnin.
Tað sigur Johnny í Grótinum, kringvarpsstjóri, við R7 í dag. Í desember sendi hann tíðindaleiðaran, Liljuna Weihe, til hús fyri millum annað illoyalitet. Mentamálaráðið ógildaði fríggjadagin uppsøgnina millum annað við tí frágreiðing, at uppsøgn var eitt ov víðgongt stig at taka.
- Sjálvandi taki eg hesa støðuna til eftirtektar og skuldi havt tikið tey stigini, sum Mentamálaráðið annars vísur á í staðin, sigur Johnny í Grótinum við R7.
Liljan Weihe er tó ikki byrjað aftur í starvi í Kringvarpinum. Johnny í Grótinum sigur, at hann hevur avtalað fund við Liljuna Weihe í morgin, har umrøtt verður hvussu og nær hon kann koma aftur til arbeiðis í Kringvarpinum.
Øll samrøðan kann hoyrast her (r7.fo)


text:
Undir einkisigandi heitinum Summarmogun hoyrdi eg Suna Merkistein í Útvarpinum afturvið skrivstovuarbeiðinum millum klokkan tíggju og ellivu í morgun. Eg mátti skrúva harðari frá at hoyra hesa einføldu einmansljóðmynd, ið byrjaði sum ein turkaður løkur úti á Landavegnum, men vaks seg stóra og rann uppí alt Eiðisvatn og fór um allar byrgingar, út í Bahía Grande, Campecheflógva, gjøgnum Tatarsund og norður í Tjuktahav og heimaftur um DeLongsund og grøvandi gjøgnum Petsjorahav. Og so vóri vit næstan heima. Fantastiskt afturvið arbeiðinum ein gráan seinsummarskrivstovumorgun. Rós, Suni, Rós. Hetta er Rollsroyceradio!
Her er sendingin!
Mynd: Eyðfinn Jensen


text:
Næmingar meta havnarmál hægst millum føroyskar dialektir
Dan Klein --- 30.04.2018 - 07:05
Edit Bugge hevur skrivað grein í tíðarritinum Journal of Sociolinguistics um hugburð til málburð í Føroyum.
Í greinini verður greitt frá kanning av hugburði til málburð í Føroyum, sum Edit Bugge hevur gjørt saman við Jógvani í Lon Jacobsen, Hjalmari P. Petersen, Helge Sandøy og Heðini Jákupsson. Hetta er partur av verkætlanini ”Broytingar í føroyskum málføri í tvey ættarlið. Hvussu, hvussu skjótt og hví?”
Støðið varð tikið í fimm geolektalum varietetum. Kanningin varð gjørd í tveimum stigum: Eini grímukanning, sum fær fram reaktiónir (ómedvitandi hugburð) til bygdamál og geolektala variatión, og eini raðfestingaruppgávu, sum lýsir medvitandi frásøgn um málslig frábrigdi.
Heimildarfólk vóru 203 15 ára gamlir skúlanæmingar. Tær medvitandi frásagnirnar benda á, at føroyskir næmingar hava eina hugmynd um eitt dialektalt stigveldi, har havnarmálið liggur ovast. Eitt slíkt stigveldi sæst ikki aftur í mynstrinum frá grímukanningini.
Tað føroyska mynstrið skilir seg frá donskum kanningum, sum eru gjørdar á sama hátt og við samsvarandi mannagongd, men tey føroysku úslitini líkjast mynstrinum í grímukanningum í Vestur-Noregi.
Greinin kallast ”Attitudes to variation in spoken Faroese” og sæst her (kann lesast umvegis Efeingi hald)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Verður tað ikki í dag, so verður tað í morgin
Apríl 28 , 2008Niðanfyrinevnda stóð í hesu teigi 29. feb. 2008:
"Ætlanin er fyrsta dagin at flyta tólið á pelan omanfyri havnarskrivstovuna - tað er tí vit ikki hava stillað tað uppaftur, eftir at tað fór út av lagi í illveðrinum herfyri."
Telduvørðurin hevur annars gjørt tólið klárt.
húsapedellur
Apríl 28 , 2008tit søkja eftir húsapedelli, er tað eingin sum røkjir eldrasambýli og barnagarðarnar í løtuni.
Hevur kommunan ongantí hugsa um møguleikar at t.d havnafútin kann hava hetta vi síðunaav.
Ella teir í skúlanum, har eru so nógvir.
Onkur pensjonistur er kanska áhugaur.
Ella fáa teir á skipasmiðjuni at gera tað, so teir fáa meir at gera.
Vidalundin
Apríl 28 , 2008Portri um brúdna um gjógvará,(um nakar ikki veit tad),hevur
verdi broti leingi og er tad enn,so tad er helst tann vegin
seydurin fer inn í vidalundina.Um eg var seydur,hevdi eg
í hvussu so er valgt,at fari tann vegin,heldur enn at fari í
gjøgnum brattan omanífrá.
Vit biðja arbeiðsfólkini hjá kommununi gera portrið aftur.
Koda
Apríl 24 , 2008Hví kemur ein rútur upp, har man skal skriva brúkaranavn og kodu, tá man vil hyggja á vevmyndina? Tað er ikki hvørja ferð, men rættuliga ofta.
Miálsbrekka
Apríl 24 , 2008Hevur kommunan nakrar ætlanir uppi ì svinginum ì Mikkatrø, nù ferðslan er voksin so nògv, og svingið er vorðin ein svanahàlsur???
Nýggjur skrivari
Apríl 24 , 2008Hevur bygdaráðið tikið avgerð um, hvør ið skal setast sum nýggjur skrivari hjá Vastmanna Kommunu?
Fjalsvegur
Apríl 24 , 2008Hvussu verður við mittara strekkinum av fjalsveg?? nær verður tað gjørt liðugt ella hampa uppá?
Støða verður tikið til miðteinin, tá innari og ytri teinurin verða gjørdir lidnir.
Fjalsvegur
Apríl 22 , 2008Hvussu verður við restini av Fjalsvegi, strekkinum millum innara og ytra part.
Støða verður tikið til miðteinin, tá innari og ytri teinurin verða gjørdir lidnir.
Viðarlundin
Apríl 22 , 2008Eg eri ein teirra, sum fegnist um viðarlundina í bygdini og tað arbeiði, sum undangongufólkini har hava gjørt. Men heldur ikki í viðarlundini vaksa trøini inn í himmalin ;-) Viðarlundanevndin hevur ikki verið so virkin seinnu árini og nú sæst tað eisini týðuliga. Trø, sum fórust í vetur, standa enn við opnum sárum og sum heild síggja gøtur og benkur eitt sindur visalig út. Hevði tað ikki verið upplagt hjá kommununi at tikið sær av hesum dýrgripi, sum fólk í hópatali vitja serstakliga um summari?
Ætlanin er, at kommunan tekur yvir viðarlundina. Viðarlundanevndin skal framhaldandi vera stuðulsfelag, sum m.a. tekur sær av plantusøluni. Væntandi verður viðarlundin hampað móti sumri; ein orsøk, til at viðarlundin er í heldur ringum standi, er, at seyður sleppur inn, tí arbeiðið við at gera Fjalsveg hevur skalað hegnið á onkrum støðum.
Húsavørur
Apríl 21 , 2008Hey tit.
Vildu tit sagt mær hvar tit lýsa starvið sum húsavørur til barnagarðin og sambýlið leyst.
Havi bert hoyrt at tey eru leys at søkja.
Søkt verður eftir einum umsjónarmanni til dagstovnarnar og eldrasambýlið.
Lýsingin kemur í bløðini (Dimmalætting og Sosialin) týskvøldið 22. apríl.
Lýsingin verður eisini sett á heimasíðuna.
Vatn og aftur vatn
Apríl 15 , 2008Nær ætlan tit at fáa vatnið burtur, sum rennur oman á vegin frá brekkuni hjá Helga og Sigurdleyg ?
vatnið
Apríl 15 , 2008Nær verður vatni, sum rennur oman á høvusvegin frá gøtuni hjá Helga og Sigurdleyg burturbeint frá vegnum ?
Onkur hevur spurgt um hetta fyrr, tá skuldi farast til verka beinanveg, men tað eru 3 ár síðan.
Nær verður hetta burturbeint ?
ATV
Apríl 15 , 2008hví kann tað ikki verða loyvt at koyra ATV á almmennum vegi
Fjalsvegur
Apríl 15 , 2008Eg hopi og biði eftir at tit ikki gevast á Fjalsvegi fyrr enn alt er liðugt, asfalt, vegjaðarar, fortov og s.fr. Tað má ikki enda sum Miðalsbrekka og Uppi í Vestri.
Havnin
Apríl 14 , 2008Hvørjar framtíðar planir eru um útvíðkan av Vestmannarhavn
?
Fleiri ætlanir eru, tó eru tær ikki so ítøkiligar enn, tær eru heldur ikki tiknar við í eina stutttíðar raðfesting. Hetta merkir tó ikki, at onki verðu gjørt næstu árini.
Ein ætlan er at fylla út niðanfyri Holmsbakka, so at atløgusíða verður frá verandi kai út í pierin. Onnur ætlan er at gera atløgusíðu á útsíðuni á pierinum.
Vit hava umrøtt møguleikan at víðka bátahylin og at gera umstøðurnar hjá frítíðarbátum og ferðavinnubátum betri inni á Fjørð.
Ungdómshúsið
Apríl 14 , 2008Eg vil bert sum mamma takka bygdaráðnum fyri at eitt ungdómshús nú er komið, og tað virkar væl, við einum góðum leiðara. Okkara barn letur stak væl at, og nú er ungdómurin saman, uttan alkohol.
Hetta bygdaráðið tordi at taka eina avgerð, nakað sum kvinnurnar ikki tordu, at taka "Gamla Skúla" niður, og at gera eitt anna ungdómshús, og tað skulu tit hava hjartaliga takk fyri.
viðarlundin
Apríl 14 , 2008Eg undraðist á, hvussu tað ber til, at hegnið til viðarlundina ikki verður sett uppaftur. Vegaarbeiðið, ið er omanfyri viðarlundina, hevur javnað stóran part av hegninum við jørðina. Seyður hevur frítt at fara inn og gera stóran skaða á viðarlundina. Eg vildi mett, at hetta er uppgáva hjá kommununi.
vagnur streymoy.
Frá J&k verður greitt frá, at hegnið lág slætt, tá teir komu á staðið - helst niðurdottið í samband við avgrevstur av grundstykkjunum omanfyri vegin.
Fjalsvegur
Apríl 14 , 2008Hvussu er vorðið við Fjalsvegi, mær tykir at her er komið í drag, her ganga einir tveir tríggir menn, men tað sær ikki út, sum teir gera nakað? Asfaltmaskinurnar hvurvu eisini aftur? Er brøkur íkomin nú?
Forvitin
Standmynd.
Apríl 14 , 2008Er tað rætt at vestmanna kommuna atlar at reisa eina standmynd av Òlavi á Heygum sála.
Umhvørvispolitikkur
Apríl 08 , 2008Hvør er umhvørvispolitikkurin hjá Vestmanna kommunu?
Vestmanna Kommuna hevur ikki ein orðaðan umhvørvispolitikk. Sí annars svar 01.04.’08 og 02.04.’08.
agendafelagið
Apríl 08 , 2008Hevur lokala agendafelagið onki búmerki?
Ruskspannir ??
Apríl 08 , 2008Hví hava vit ikki meiri ruskspannir í Vestmanna ???Kanska hevði tað ikki verði so skiti um vit høvdu haft fleiri ruskspannir ??
Skúlaheimið
Apríl 07 , 2008hey !
var ein nevnd ikki sett at arbeiða við einum skúlaheimið til næmingarnar í Fiskivinnuskúlanum.
Er hon til enn og hvør situr í henni?
hvussu langt er hon komin -um hon situr enn
Órudd !
Apríl 04 , 2008Eg vil líka viðmerkja at tað enn liggja uml. 20 tons av óruddi innnfyri garðin hjá Rólant úti í grótbrotinum. Vónandi verður tað eisini burturbeint. Annars enn einaferðrós til kommununa, tit eru óførir.
Grótbrot
Apríl 04 , 2008Eg síggi at Rólant Isaksen nú hevur rudda alt sítt óruddi í grótbrotinum á hansara plássi og tad frødir meg virkiliga, men spurningurin mín er, hvør eigur alt óruddi sum stendur uttan fyri gardin ? og hevur tann sum eigur tad fingid bod um at rudda tad ? um hann hevur, so nær?
Haldi tad verda deiligt at komunan hugsar um at fáa altórudd vekk. Takk.
Rólant Isaksen eigur størsta partin av óruddinum uttanfyri. Hann hevur fingi serstakt loyvi til at hava lutirnar standandi har til 01.05.’08, um lutirnir ikki eru beindir burtur til ta tíð, so beinir kommunan teir burtur.
Umhvørvið
Apríl 02 , 2008Hey.
Høvdu vit eisini kunna fingið svar uppá hesar sprningar?
Hvør tók stig til at gera nakað við umhvørvið?
Hví setti bygdin sær fyri at gera nakað við umhvørvið?
við vón um skjótt svar.
Vestmenningar, sum høvdu áhuga í umhvørvinum, náttúruni og trivnaðinum, tóku stig til lokala agenda 21 felagið. Ein av hesum persónum var Finnbogi Joensen. Tit kunnu seta tykkum í samband við onkran í nevndini fyri agendafelagið, um tit vilja vita meir um stovnsetanina – nevndarlimirnir eru nevndir á heimasíðuni.
Kommunan tók ikki beinleiðsis stig til at gera nakað við umhvørvið, tað vóru vestmenningar sjálvir – m.a. við viðarlundanevndini og agendafelagnum – sum settu umhvørvið á dagsskrá. Gott samstarv hevur verið millum kommununa og áhugafelagsskapirnar.
Vetrarfriðing
Apríl 02 , 2008Havi hoyrt, at ætlanin um vetrarfriðing fyribils er slept, hetta tí, at ein bóndi í bygdini er í móti hesi ætlan. Er hetta veruliga so ?
Ìbúðir
Apríl 01 , 2008Nu eri eg ein av teimun ið er sera glað fyri at búgva her í Vestmanna, men her er lítil og eingin møðuleiki at finna nakað at búgva í til leigu.Hugsi um, at tað eru sera fá ið eru klár til at byggja hús tá ið tey flyta heima frá, so ein er noyddur at flyta frá bygdini.Haldi hettar er sera óheppi, og vil tí spyrja um tað ikki hevði verið eitt hugskot at byggja nakrar íbúðir til útleigan
Vinarliga ein glaður vestmenningur
Umhvørvi
Apríl 01 , 2008Hey! eg geri eina uppgávu um umhvørvi, og kundi tonkt mær at fingið svara nøkrum spurningum.
Hevur tað nakra ávirkan á fólkið í Vestmanna at tit seta tiltøk í verk fyri at verja um umhvørvi? Eru tað nøkur fólk sum eru ónøgd við at tað verður virt hægri enn okkurt annað ella eru øll positiv?
Vinarliga Poulina
Sí svarini frammanfyri.Eftir okkara tykki taka flestu vestmenningar undir við aðalmálunum hjá lokala agenda 21 felagnum – sí §3 í viðtøkunum. Vit halda, at tað avgjørt er ein fyrimunur, at eitt áhugafelag arbeiðir við umhvørvis- og trivnaðarmálum; felagið kann betur ávirka myndugleikar – t.d. kommunur – enn einstaklingar. Somuleiðis er lættari hjá einum felag at gera einstaklingar virknar í umhvørvisarbeiði. Onkur er helst ónøgdur við raðfestingar og ætlanir, men nógv fleiri taka undir við ætlanum hjá agendafelagnum. Vestmenningar eru eins og flest føroyingar góðir við náttúruna og umhvørvið, tí er góð undirtøka fyri tiltøkunum hjá agendafelagnum.
umhvørvið
Apríl 01 , 2008Hvat ger kommunan fyri at minka um CO2 útlátið ?
Er Vestmanna einastan bygd í Føroyum sum er við í Agenda 21?
Hvat ger kommunan annars fyri at verja umhvørvið?
hvørji virki er i bygdini sum kunnu skeða umhvørvið og hvat ger kommunan fyri at minka um tað ?
hvørji framstig eru hend ?
Sí svarini frammanfyri.
Vestmanna Kommuna roynir m.a. at nýta spariperur, at skilja rusk í skúlanum og at mala greinar. CO2 útlátið verður minni, tá orka verður spard, tá livrunnið tilfar verður gjørt til sankutøð heldur enn brent, og tá greinar verða endurnýttar heldur enn brendar.
Í Vestmanna er nógv virksemi, sum kann skaða umhvørvið. Her eru 2 fiskavirkir, plastframleiðsla, trolframleiðsla, maskinverkstaður umframt aðrar handverksvinnur. Kommunan roynir at fylgja við, so at umhvørviskrøv verða fylgd, harumframt samskifta vit við vinnulívið um umhvørvismál og umhvørvistrupulleikar.
Agenda 21
Apríl 01 , 2008Nær tók bygdin vi í Agenda 21
Umhvørvið
Apríl 01 , 2008Vit eru ein bólkur á Handilsskúlanum á Kambsdali, sum hevur verkætlan. Vit hava evni umhvørvið og bygdin, og hava valt okkum Vestmanna.
Vit ætla at vita um tit kunnu svara okkum hendan spurning?
Hvat fyri tiltøk og annað hava tit í samband við umhvørvið??
Vestmanna Kommuna samstarvar rættiliga nógv við lokala agenda 21 felagið á umhvørvis- og trivnaðarøkinum. Lokala agenda 21 felagið í Vestmanna er einasta staðbundna agendafelagið í Føroyum. Felagið er eitt áhugafelag, bæði einstaklingar, feløg og onnur kunnu gerast limir; Vestmanna Kommuna gjørdist limur í 2005. Heimasíðan hjá agendafelagnum er undirsíða á heimasíðuni hjá Vestmanna Kommunu – http://www.vestmanna.fo/. Á teirra heimasíðu kunnu tit síggja, hvørjum verkætlanum agendafelagið arbeiðir við, har eru eisini viðtøkur, fundarfrágreiðingar o.a. Ein verkætlan á orkuøkinum er at kanna, um orka kann fáast úr vatnveitingini. Ætlanin er, at henda orka kann nýtast í skúlanum ella øðrum kommunalum bygningum.
Vestmanna Kommuna setti í 2006 eitt nýtt umsjónarfólk, sum m.a. skuldi taka sær av grønu økjunum í kommununi. Hetta umsjónarfólk tekur sær av at fríðka bygdina, rudda fjøruna, halda kirkjugarðar o.a. Vestmanna er ikki vetrarfriðað enn, hetta avmarkar fríðkanarmøguleikarnar í ávísan mun.
Vestmanna Kommuna skipar fyri, at greinar og tílíkt verður malið, malna tilfarið verður nýtt á m.a. gøtum í viðarlundini. Henda skipan hevur við sær endurnýtslu, samstundis sum ruskmongdin minkar.
Kommunan stuðlar plantusøluni hjá viðarlundafelagnum, so at vestmenningar kunnu fáa bíligar plantur og blómur.
Vestmanna Kommuna hevur sett hitapumpur í ávísar kommunalar bygningar.
Vestmanna Skúli er ein grønur skúli, niðanfyri síggja tit, hvussu kommunan svaraði fyrispurningi um grøna skúlan:
“Grønur skúli
Mars 01 , 2006
Í Útvarpi og í bløðum hevur Vestmanna skúli verið sagdur at vera grønur skúli. Hvat ítøkiligt ger Vestmanna kommuna fyri at varðveita og menna grøna skúlan í Vestmanna bæði innan og uttanum?
vinaliga Hulk
Reint ítøkiliga skilja vit ruskið í lívrunnið, ólívrunnið og pappír. Tríbýtt ruskíløt eru í hvørji floksstovu og úti á gongini. Upprunaliga varð vaskað við fipurklútum uttan sápu. Í dag verður í ávísan mun sápa nýtt, men við grøna Svanamerkinum. ( Er væl eitt afturstig á "grøna" bógvin).
Lívrunna tilfarið verður gjørt til sankutøð og brúkt at taða við, eitt nú í Viðalundini. Viðalundin oman fyri skúlan í Frammibø er okkara grøni blettur og friðskjól til mikla gleði og fragd hjá borgarunum.
Skúlaflokkar hava eisini møguleikan at velta og hava kálteig.
Vit brúka lágorkuperur allastaðir, har tað ber til. Sløkkja eftir okkum, og spara orku. Royna at spara pappír við at nýta glæru, uppvørpu og sjónvørpu. Tað snýr seg nógv um hugburð, at fáa starvsfólk og næmingar at hugsa "grønt". Tað verður frá skúlans síðu javnan mint á, at vit eru grønur skúli og mugu royna at liva upp til tað. Vit hava ruddingarskipan, har ein skúlaflokkur ruddar rundan um skúlan, ofta saman við flokslæraranum. “
Um tit hava fleiri spurningar, so kunnu tit seta tykkum beinleiðis í samband við borgarstjóran á ko@vestmanna.fo
Grenj omaná grenj
Apríl 01 , 2008Havi fyri fyrstu ferð verið inni her o lisið spurningarnir.Tað er heilt ótrúligt sum fólk grenja.Haldi tað er undrunarvert at nakar yvurhøvur tímur at sita í býgdarránum.Líkamikið hvat verður gjørt, so er tað ikki gott.
Haldi at vit skulu hugsa um at alt kann ikki gerast uppá ein gang.
Gevi teimum ein kjans
SKEGGÓLI
Apríl 01 , 2008Er tad nakar vestminningur eftir í minnist sokallada Skegg- Óla ? og um so er hvat minnast tit ?
Parkering á Niðaravegi
Apríl 01 , 2008Eg koyri regluligani, ja kanska einar 5-6 ferðir eftir niðaravegi dagliga og haldi eisini at tað er keðuligt at bilar standa parkeraðir á vegnum.
Tað er rættuligani sjálvdan at parkeringsplássið hjá Hans Hansen er fult, og meti ikki sjálvur at tað er nóg góð umbering at størri bilar ikki slappa forbí tíðskil má parkerast á gongubreytina.
Hvat við fótgangaranum,barnavognum og tílíkum, mín meining er, at er ikki pláss at parkera forsvarligani, má annað parkeringspláss finnast, tað er nokk ongantíð longur at ganga enn millum 50-100m.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Sverri Egholm
23.12.2017 - 15:31
Mentan > Mentan > Stevnur & festivalar
Tað hevur gingið sera væl at selt atgongumerki til stóra árliga konserttiltakið Voxbotn, sum verður í Vágsbotni í Havn í summar. Tí longu nú, eitt hálvt ár áðrenn tiltakið byrjar, er útselt.
Tað hevur annars verið útselt til Voxbotn øll árini, men ongantíð áður hevur tað gingið so skjótt at selt øll atgongumerkini. Forsølan byrjaði 4. november, so tað tak bara 49 dagar at selja øll atgongumerkini.
Nógv nøvn eru á skránni í ár, millum annað rokkbólkurin Nephew, heimskendi DJ’arin Mike Perry, Gilli, kvinnuligi DJ’arin BJones, Byrta, Shu-Bi-Dua hitt frá Hardinger Band, Swangah, Janus & Jens Marni, Hamradun og Danny & The Veetos. Enn eru nøkur nøvn eftir at avdúka og hesi verða avdúkaði seinni.
Nú tá tað er útselt, verður eingin durasøla til Okkara Voxbotn 2018. Tó verða eins og undanfarin ár 200 atgongumerki sett til sølu í vikuni, sum Voxbotn er, serliga ætlað ferðafólki og vitjandi. Hetta er fyri at geva teimum, sum ikki vistu um Voxbotn, og sum koma til landið í summar, ein møguleika at ogna sær eitt atgongumerki. Royndirnar frá undanfarnum árum hava víst, at ferðafólk og onnur vóru sera fegin um henda møguleikan, og øll tey 200 atgongumerkini hava verið seld eftir lítlari løtu.
Hetta er sjeynda árið, at Voxbotn verður fyriskipað.


text:
Fransaholan er mest spennandi holan higartil
16-05-2017
Tað sær út til, at Fransaholan ber søguna, sum er søgd um hana, sigur Jens Mortan Rasmussen
Um vikuskiftið vóru Jens Mortan Rasmussen og aðrir í Fransaholuni, sum er uppi við eggina í Sørvági.
Teir høvdu ikki útgerð til at koma longur, men ætla at royna koma longur seinni.
Tað eru trý ár síðani, at teir vóru í Árantsholuni, og síðani hava teir verið í fleiri holum aftrat.
Teir eru framvegis áhugaðir at frætta um aðrar holur í Føroyum, sum søgur og sagnir knýta seg at.
Jens Mortan Rasmussen sigur, at um tú hevur ein farra av klaustrofobi, so er skilabest ikki at fara somu leið sum teir.
- Og far ongantíð einsamallur í holurnar, leggur hann aftrat.


text:
Norðoyggjar
Norðoyggjar liggja í landnyrðingsparti Føroya, og tær eru seks í tali. Summi halda, at oyggjarnar eru sum eitt lítið land í sjálvum sær.
Í Norðoyggjum búgva á leið 6000 fólk, og flestu teirra búgva í Klaksvík, sum hýsir 5000 íbúgvum. Klaksvík er næststørsti býurin í Føroyum, men framkomna og væl skipaða fiskivinnan hevur givið býnum heiti sum fiskivinnuhøvuðstaður landsins.
Klaksvíkin hevur tó meira enn fiskivinnu at bjóða uppá. Mentanarpallurin í býnum er fjølbroyttur, og tú kanst eitt nú uppliva eina góða konsert í søguligu Spaniastovu, fara ein túr í biograf ella vitja eina av framsýningunum, sum býurin bjóðar tær.
Norðoyastevna, Summarfestivalurin og Sjómannadagurin teljast ímillum tey stóru tiltøkini, sum hvørt ár draga túsundtals vitjandi til Klaksvíkar.
Eisini kópakonan í Mikladali er vorðin ein stórur atdráttur í Norðoyggjum. Standmyndin av sagnarríku kvinnuni, sum Hans Pauli Olsen so hegnisliga hevur tilevnað, stendur stinn á helluni í Mikladali, og hon er verd at síggja í brimi, sólskini ella ein gráveðursdag.
Ein gongutúrur norður til vitan á Kallinum á Kalsoynni er ein stórsligin og tó lætt gingin túrur. Av Kallinum kanst tú kanst njóta eina friðsæla løtu og útsýnið norður í havsbrúnna.
Ein annar møguleiki er at sigla við Rituni úr Hvannasundi til Svínoyar og Fugloyar. Hagar fert tú damlandi eftir aldagomlu leiðini hjá postbátinum, og siglt verður tætt undir bjørgunum, har fuglalívið er ríkt. Tú kanst vitja eina av teimum vøkru kirkjunum, ganga ein túr í viðarlundini í Kunoy ella njóta eina góða máltíð á Viðareiði.
Møguleikarnir eru nógvir, og á Visit Norðoy eru vit altíð til reiðar at skipa júst tann túrin, sum tit vilja hava.


text:
Í dag er Kristi himmalferðardagur.
Hesin heilagi lesturin er skrivaður á Ápostlasøguni:
Hina fyrru frásøgnina skrivaði eg, Teofilus, um alt tað, sum Jesus fór undir bæði at gera og læra, líka til tann dagin, tá ið hann varð upp tikin, eftir tað at hann hevði givið ápostlunum, sum hann hevði valt, boð við heilagum anda; teimum, sum hann eisini sýndi seg fyri livandi aftan á pínslu sína við mongum prógvum, við tað at hann læt teir síggja seg í fjøruti dagar og talaði um tað, sum hoyrir Guðs ríki til.
Og meðan hann var saman við teimum, beyð hann teimum ikki at fara burtur úr Jerúsalem, men at bíða eftir fyrijáttan faðirsins, »sum tit,« segði hann, »hava hoyrt um av mær; tí at Jóhannes doypti við vatni, men tit skulu verða doyptir við heilagum anda ikki mangar dagar hereftir.«
Og tá ið teir nú vóru saman komnir, spurdu teir hann og søgdu: »Harri, ætlar tú á hesi tíð at endurreisa ríkið fyri Ísrael?« Hann segði við teir: »Tað er ikki fyri tykkum at vita tíðir ella tímar, sum faðirin hevur ásett í sínum egna valdi. Men tit skulu fáa kraft, tá ið heilagur andi kemur yvir tykkum, og tit skulu verða vitni míni bæði í Jerúsalem og í allari Júdeu og Sámáriu og líka til ytstu endamark á jørðini.«
Og tá ið hann hevði sagt hetta, varð hann upp tikin, so teir sóu tað, og eitt skýggj tók hann burtur úr eygum teirra. Og sum teir stardu upp til himmals, í tí hann fór burtur, sí, tá stóðu tveir menn hjá teimum í hvítum klæðum, og teir søgdu: »Tit Galileumenn, hví standa tit og hyggja upp til himmals?
Hesin Jesus, sum er upp tikin frá tykkum til himmals, skal koma aftur á sama hátt, sum tit sóu hann fara til himmals.« Áps. 1,1-11.
Hetta heilaga evangeliið skrivar Markus evangelistur:
Seinni opinberaðist hann fyri teimum ellivu, meðan teir sótu til borðs, og hann átalaði teir fyri vantrúgv og hjartans harðleika teirra, at teir ikki høvdu trúð teimum, sum høvdu sæð hann upprisnan. Og hann segði við teir: »Farið út um allan heimin og kunngerið gleðiboðskapin fyri øllum skapninginum!
Tann, ið trýr og verður doyptur, skal verða frelstur; men tann, ið ikki trýr, skal verða dømdur. Og hesi tekin skulu fylgja teimum, sum trúgva: í navni mínum skulu tey reka út illar andar; tey skulu tala við nýggjum tungum; tey skulu taka um ormar; og um tey drekka okkurt eiturbland, skal tað ikki saka tey; tey skulu leggja hendurnar á sjúk, og tey skulu verða frísk.«
Síðan varð Harrin, eftir tað at hann hevði talað við teir, tikin upp til himmals, og hann settist við høgru hond Guðs. Men teir fóru út og prædikaðu allar staðir, og Harrin arbeiddi við og staðfesti orðið við teimum tekinunum, sum við fylgdu. Mark. 16,14-20.
______________________________________________________________________________________________________________________________________________
Lagt út: Ásbjørn Jacobsen


text:
Tað gekk eisini sera væl hjá Rebekku á 800m í Pallas Spelen. Hjá Marnari gekk minni væl, tí hann og ein annar rennari stoyttu saman eftir 700m, har Marnar varð óheppin at detta, bleiv liggjandi eina løtu og gjøgnumførdi tí ikki.
Ein glað Rebekka eftir at hon hevur sett nýtt føroyskt innandura met á 800m
Tað vóru tríggir riðilar hjá kvinnum á 800m og var Rebekka komin í besta riðilin, saman við fýra donskum og einari svenskari kvinnu. Málið var at renna 2.20 min. og tí skuldi hvørt umfar rennast uppá 35 sekund. Fyrstu tvey umførini blivu runnin sum ætlað, uppá 1.10 min. og hann hon tá á sætta plássi, beint aftanfyri Alexandru Johansen og Karinu Klok úr Danmark. Hinar tríggjar lógu eini 4-5 sekund frammanfyri.
Her fara tær út á seinasta umfar. Katrine á triðjaplássi fer um málstrikuna,
frammanfyri Alexandru, Karinu og Rebekku, sum kemur hálv undan Karinu
Triðja umfar bleiv runnið uppá 37-38 sekund, sum var eitt sindur seinni enn ætlað, men raðfylgjan var framvegis tann sama. Rebekka var tá 8 sekund aftanfyri donsku Katrinu Reinholdt á triðja plássi. Men á seinasta umfari setti Rebekka, eins og á 1.500m dagin fyri, ferðina upp og fór skjótt framvið við Karinu og síðani Alexandru, og tá hon kom á mál var hon einans tvey sekund aftanfyri Katrinu á triðjaplássi. Tíðin hjá Rebekku bleiv 2.20,68 min. sum er nýtt føroyskt innandura met fyri kvinnur og samstundis bólkamet. Enn ein sera væleydnað rennikapping hjá Rebekku. Hjartaliga tillukku við nýggja metinum!
Rebekka, sum hevur runnið seg fram á fjóðrapláss, er her á veg á mál
Marnar royndi seg á 800m saman við monnunum, tí tað var ongin 800m fyri dreingir 16 ár. Her vóru seks riðilar og var Marnar komin í fjórðbesta riðilin. Hann hevði sett sær sum mál, at renna umleið 2.02 min. og helst hava undir 58 sekund eftir tvey umfør, men tað var skjótt greitt, at tær tíðirnar fóru ikki at halda. Fyrsta og næsta umfar bleiv runnið uppá 62 sekund, og lógu teir fimm rennararnir rættiliga javnir við Marnari á fjórðaplássi. Skuldu 2.02 min. røkkast, var kravið at seinastu tvey umførini blivu runnin uppá 60 sekund. Tá teir fóru út á seinasta umfar, var Marnar á fimtaplássi og vísti tíðin hjá honum 1.34,5 min. og tá varð greitt at tað bleiv trupult at røkka málinum. Men so kom dramatikkur uppí! Teir renna framvegis rættiliga tætt saman, og rennur Marnar seg fram á fjórðapláss eftir einar 650 m. Beint áðrenn teir byrja uppá seinastu 100 metrarnar, kemur rennarin, sum Marnar júst hevur yvirhálað, at renna saman við Marnar, og endar tað við at Marnar dettur og má tíverri gevast!
Marnar kemur framvið málinum á fjórðaplássi eftir fyrsta umfar
Slíkt hendir tíverri av og á. Men tað er trupult at sleppa undan tílikum, tá menn renna so tætt saman, sum tað bleiv í riðilinum hjá Marnari. Vinnaratíðin fyri riðilin bleiv 2.04,36 min. Sera synd fyri Marnar, sum hevur vant dúgliga í vetur og er væl fyri. Men hent er hent, tað fær ein onki gjørt við, og tí er bert at síggja frameftir við góðum treysti!
Næsta stóra uppgávan hjá Rebekku og Marnari verður innandura DM fyri ung, sum verður í Skive fyrsta vikuskiftið í mars.


text:
Løntakarin og arbeiðsmarknaðurin í fokus
– Kjarnumál hjá Starvsmannafelagnum í valárinum 2015
Starvsmannafelagið hevur avgjørt at varpa ljós á løntakan og arbeiðsmarknaðin nú løgtingsval er í hondum. Felagið hevur kjósað sær 12 kjarnumál, sum felagið vónar at flokkarnir fara at taka til sín og vit vóna fara at síggjast aftur í komandi valstríðnum
Tað eru álitisfólkini og nevndin í Starvsmannafelagnum, sum hava valt kjarnumálini, sum felagið síðani hevur lagt fyri teir sjey flokkarnar, sum eru umboðaðir í løgtinginum, at taka støðu til.
12 kjarnumál
Verkætlanin – lýsingin av kjarnumálunum, støða felagsins og brot úr grundgevingunum frá flokkunum – eru almannakunngjørd í einum serblað í Sosialinum, sum kom í hvør hús í landinum 1. juli. Eisini er tilfarið kunngjørt í Starvsblaðnum, sum kemur út í summar.
Lesið serblaðið um Kjarnumálini við at trýsta her.
Politisku flokkarnir vóru bidnir um at taka støðu til kjarnumálini út frá trimum svarmøguleikunum, sum eru at lesa í yvirlitum, ið er knýtt at hvørjum einstøkum av kjarnumálunum. Allir flokkar, uttan Fólkaflokkurin, tóku støðu til svarmøguleikarnar, sum síggjast í yvirlitinum.
Lesið viðmerkingarnar
Harumframt fingu flokkarnir høvi í stuttum at grundgeva nærri fyri síni støðu til kjarnumálini. Allir sjey flokkar í Løgtinginum hava grundgivið fyri sínari støðutakan.
Vistrumegin á síðuni kanst tú lesa skrivligu viðmerkingarnar í fullari longd, sum flokkarnir hava sent Starvsmannafelagnum til tey 12 kjarnumálini.
Starvsmannafelagið ynskir øllum sínum limum og føroyingum annars eitt gott løgtingsval.


text:
Jan Müller
30.04.2018 - 18:15
Hóast einki leitivirksemi er við Føroyar í løtuni, so hevur tað kortini ikki fingið nýggju nevndina í Oljuvinnufelagnum at leggja inn árarnar. Tvørturímóti varð boðað frá á aðalfundinum herfyri, at fleiri tiltøk eru á skránni í vár, har eitt nú Mikael Gren, sum er búsitandi og hevur familju í Føroyum, fer at halda áhugaverda framløgu um m.a. sítt spennandi arbeiði sum Operations Director hjá Seadrill í Miðeystri.
Oljuvinnufelagið fer at skipa fyri einum tiltaki í vár, har fjórða útbjóðingarumfar og leiting á føroyskum øki verður sett á dagsskránna.
Gestur verður m.a. Mikael Gren, sum er Operations Director hjá Seadrill í Miðeystri, og hann fer at greiða frá um oljuvirksemi í altjóða høpi. Eisini verða onnur vinnulívsfólk við á tiltakinum, og endamálið er at umrøða tær avbjóðingar, sum ein komandi føroysk oljuvinna hevur.
"Vit fara at venda sjóneykuni inn eftir og viðgera m.a., hvat myndugleikar og vinnan kunnu gera øðrvísi. Spurningurin er, hví áhugin fyri Føroyum sum leitiøki ikki er størri, og hví vilja vit hava eina oljuvinnu í Føroyum", varð sagt í ársfrágreiðingini til aðalfundin, sum var 24. apríl, og har ein av veteranunum í Oljuvinnufelagnum, Magni Arge, gjørdi av ikki at stilla uppaftur, eftir at hava verið formaður síðani fyrst í 90-unum.
Í ársfrágreiðingini verður annars staðfest, at fyri fyrstu ferð í langa tíð, verður eingin føroysk luttøka á oljumessuni í Stavanger, hvørki við landabási á oljumessuni ella við slupp og tjaldi á bryggjuni í oljubýnum. Hetta tí at neyðuga fíggingin til hesi tiltøkuni rakk ikki til.
Her nøkur brot úr ársgreiðingini:
"Seinastu tvey árini hevur Oljuvinnufelagið arbeitt miðvíst við tiltøkum, sum staðseta Føroyar sum ein tænastudepil fyri frálandsvinnuna og skipaferðslu, sum siglir framvið á okkara leiðum.
Føroyskar tænastuveitingar til sjóvinnu eru á høgum støði og stenda mát við somu tænastur í okkara grannalondum. Vit hava, umvegis boringarnar í Føroyum og vitjanini hjá West Hercules, prógvað, at føroyskar sjóvinnuveitingar eru væl og virðiliga kappingarførar á altjóða stigi.
Í 2015 var heimasíðanwww.maritime-services.comsjósett, samstundis sum ein grafiskur samleiki og ymiskt tilfar varð gjørt. Síðani tá hevur Oljuvinnufelagið arbeitt víðari við átøkum, sum marknaðarføra føroyskar veitarar.
Luttøka á oljumessum
Ársfrågreiðingin viðger eisini málið um luttøku á oljumessum:
"Oljuvinnufelagið hevur ábyrgdina av at samskipa føroyska landabásin á Offshore Northern Seas í Stavanger og Offshore Europe í Aberdeen.
Í 2017 varð avgjørt, at føroyskur landabásur ikki skuldi verða á Offshore Europe. Orsøkin til hetta var ov lítil undirtøka millum føroyskar fyritøkur, og tískil var ikki ráðiligt at luttaka við landabási á messuni.
Tórshavnar kommuna boðaði undan ársskiftinum frá, at tey fóru at skerja útreiðslurnar til ONS. Oljuvinnufelagið stendur fyri føroysku luttøkuni á messuni, meðan Tórhavnar kommuna og Runavíkar kommuna standa fyri føroysku luttøkuni á bryggjuni.
Tað var skjótt greitt, at tá Tórshavnar kommuna ikki vildi rinda kostnaðin fyri bryggjuna, var neyðugt at tillaga føroysku luttøkuna. Eftir samskifti við fyritøkur, sum vanliga eru á oljumessum, var niðurstøðan, at man skuldi arbeiða víðari við at samskipa bryggjuluttøkuna við tjaldinum og móttøku umborð á Westward Ho. Hesin leistur letur upp fyri møguleikanum at luttaka á messuni um dagin sum vitjandi, og at brúka føroyska tjaldið um kvøldarnar.
Eftir langt og drúgt samskifti við fyritøkur, kommunur og almenn ráð og stovnar varð tó neyðugt at ásanna, at tað bar ikki til at koma á mál við fígging. Samanumtikið vóru 10 fyritøkur áhugaðar at luttaka, og Tórshavnar kommuna vildi lata stuðul. Men hetta var tíverri ikki nóg mikið til at bera kostnaðin.
Tískil var niðurstøðan, at ongin samskipað føroysk luttøku verður á ONS 2018 - hvørki landabásur á messuni, føroyskt tjald á bryggjuni ella móttøka umborð á Westward Ho."


text:
Ægeus ristir syrgin við høvdinum.Eg fái ikki frið á mær, fyrr enn tú ert aftur her.
Ja, men tað man Teseus fara at klára. Tú sigur hann vera ein raskan stríðsmann? Nú er røddin á Medeu aftur spo...
Teseus fer út á sandin. Hinumegin stendur Arion. Vøddarnir eru sum tog undir húðini.
Malja sleppur ikki inn í holuna hjá dreingjunum. Teir siga, at hon luktar.
Ria og Julia skulu sova hjá Malju. Karin sleppur ikki, tí hon er sjúk.
Karin og vinkonurnar spæla mussispæl saman við dreingjunum í pútirúminum. Karin vil fegin mussa Leiv, men ikki...
Karin erforelskað í Búgva. Hon hevur keypt honum eina gávu. Ein dagin fær hon eitt sms frá Búgva.
Í bókini eru 17 fitt, smá rím: Mánaferðin hjá Lítluni - Allir seyðamenn í Hesti - Veltipetur - Knút - Trapputr...
Í gráu skýmingini hoyrir Teseus hin villa láturin. Barnið fer at skelva av ljóðinum.
Ótrúlig gransking av brotsverkum - Hvussu krógvaðar slóðir avdúka sannleikan
Hvussu kann mest eftirlýsti persónur í einum landi gerast størsti leiðari tess?
Frá rossum og fílum, sum flyta hermenn, til hundar, sum verða sendir úr flogførum,og delfinir, sum leita eftir...
Farbróður David Balfour, tann óreini og grammi Ebenezer Balfour, selur David sum træl og vónar harvið at vera ...
Strutsurin verður so hugtikin av snorinum, at hann fer til gongu at vita, hvat fjalir seg við endan á snorinum...
Tað besta, Maggi veit, er at sparka bólt.
Tvær heilar vikur sunnanfyri. Hvítur sandur, bláur sjógvur.
Tað tykist, sum tað aldri fer at eydnast fátæku Cosette at flýggja frá teimum harligu Thénardier-hjúnunum.
Trý systkin Linus, Maja og Oskar. Átta, tíggju og tólv ár.
Tað besta, Maggi veit, er at sparka fótbólt.
Hetta er søgan um eitt foreldraleyst barn. Eina móður-og faðirleysa gentu, sum er víðagitin.
Visti tú, at kaninir eru í øllim heimspørtum?
Dronur flúgva við bumbum og halda eyga við ódnum.
Símun eigur nakrar óhugnaligar skortar. Hann kløkkar Atla.
Mállærubók at brúka saman við bókaheildini Nem í triðja. Í mállærubókini eru mállæru-, rættskrivingar- orðabók...
Uppgávubók til Rokning 4, sum er partur av bókaheild til undirvísingina í støddfrøði í fólkaskúlanum. Uppgávub...
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
pBókin er ein skerd pappírsútgáva av Føroyskari Søgu 1 og fevnir um 138 síður.
Sára og Heri eru einsamøll. Tey hoyra ein fugl. Hann letur fýra ferðir. Tá fær Sára eitt hugskot.
Leivur ynskir sær ein mammubeiggja. Ein kulan og stuttligan mammubeiggja eins og Einar og Ívar hava.
Tað er ein góðan summardag. Katla og Stina svimja í sjónum.
Henry fer ti Suðurafrika at leita eftir beiggja sínum, George, sum hann gjørdist óvinur við fyri nógvum árum s...
Jóal og Ina møtast ein dagin. Tey hava ikki sæð hvørt annað fyrr.
Mangt løgið er, sum vit ikki duga at greiða frá. Vit hoyra um fólk, sum siga seg tosa við andar hjá deyðum fól...
Ger vinir tínar bilsnar við hesum frálíku kynstrum við kortum.
Skalt tú eitast at vera brandmaður? sigur Regin við Eirik. Tú ert tann løgnasti lortungin í øllum heiminum.
Alvi skjýtur. Jákup er í mál. So komi Fríði og Suffía.
Alvi og Jákup sparka. So kemur ein hundur.
Alvi og Jákup sparka.
Alvi venur eina fintu. Hon er sera flott.
Rokning 4 er partur av bókaheild til undirvísingina í støddfrøði í 4. flokki. Undirvísingarheildin førir næmin...
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
Martin Luther - munkurin, sum broytti heimin” er teknirøð í kristni og søgu í 6. og 7. flokki.
Lærarabók til bókaheildina Rokning 4, sum er til støddfrøði í innskúlingini.
Rokning 4a er partur av bókaheil...
Rokning 4a er partur av bókaheild til undirvísingina í støddfrøði í 4. flokki. Undirvísingarheildin førir næmi...
Rokning 4a er partur av bókaheild til undirvísingina í støddfrøði í 4. flokki. Undirvísingarheildin førir næmi...
Búgvin til prutl er partur av frálærutilfarinum til koyrikort til lítið prutl, sum Akstovan og Nám í felag gev...
“Samfelagið og eg” er næmingabók í Samfelagsfrøði í 7. flokki.
VLS: Vitan – Leiðbeining – Strategi. VLS-tilfarið setir sjóneyku á bæði samstarvsmøguleikar í skúlahøpi og fa...
Sýni & Dýpi 2 er onnur sBókaheild av trimum til lærugreinina føroyskt á miðnámi og er ætlað øðrum árinum á 3 á...
Pluss C er sBók í støddfrøði C.
Við sBókini Pluss C er alt á einum palli. Kjarnaøkini í námsætlanini, vera st...


text:
Áheitan um allar limir og íðkarar hjá NSÍ um at møta upp til Flaggdagshaldið mikudagin kl 13.30. Tit verða biðin um at møta við skúlan við Løkin kl 13.30. Vinarliga deili hettar uppslagið inn á allar facebook bólkar hjá felaginum, so øll fáa boðini. Møtið nú fjølment, SAMAN STANDA VIT STERK!
Flaggdagshald – Umframt ódnartøk og Steypadystur
Flaggdagshaldið verður uttanfyri Skótahúsið við Løkin 25. apríl.2018 kl. 14.00 (um ikki viðrar, verður farið inn í Skótahúsið).
Ítróttarfólk og skótar verða biðin um at møta 13.30 við Skúlan við Løkin.
Aksel V, Johannessen, løgmaður heldur røðu, skótar og ítróttarfeløg ganga skrúðgongu og Nes Sóknar Musikkfelag spælir. Aftaná verður ein drekkamuður at fáa inni í skótahúsinum og skótarnir skipa fyri kondibingo. Kostnaður 10 kr. fyri hvørja plátu.
Eftir flagdagshaldið verður ÓDNARTØK kl. 15.30 í Runavík og STEYPADYSTUR millum NSÍ og AB kil. 17.00 á vøllinum við Løkin.


text:
Ovast Lisbeth Salander (Noomi Rapace) í Bowie-máling sum einsamallur hevnari. Í miðjuni tey bæði Lisbeth Salander og Mikael Blomkvist (Michael Nyqvist). Niðast Paolo Roberto (ipso facto) og Mikael Blomkvist (Pressumyndir frá filminum)
Leikstjórn Svenski leikstjórin Daniel er sonur Hasse, Hans Alfredson, sum vit kenna frá Hasse & Tage. Daniel er 50 ára gamal og hevur fyrr gjørt tveir Sjöwall og Wahlöö filmar Roseanna og Mannen på balkongen, sum báðir eru frá 1993. Martin Beck úr hesum søgum er klassikarin í svensku nøtrifilmssjangruni. Og van Weeteren hjá Håkan Nesser eisini. Daniel Alfredson hevur eisini gjørt triða og seinasta filmin í Milennium røðini hjá Stieg Larsson, Kastellið, sum fór í luftina, ið verður frumsýndur í Havnar bio 27. november 2009.
Leiklistarligt Leiklistarliga er bygnaðurin í filminum um Gentuna, ið spældi við eld episodiskur, við einum greiðum hevndarmotivi sum berandi drívmegi. Akkurát sum í mannfólkafilminum Death Wish hjá Charles Bronson frá 1974 og fram, og serliga einum øðrum mannfólkafilmi Dirty Harry hjá Clint Eastwood frá 1971 og framm, men í hesum svenska føri ikki so sannførandi við tí konkret útinnandi hevndini. Hon er ov episodisk, manglar yvirskipaða forteljandi styrki - og fer so fram í einum higartil púra mansdomineraðum umhvørvi. Tað skal so ikki liggja Lisbeth Salander til last, men í løtum verður hon, púra av órøttum, ein travesti yvir Umu Thurmann í Kill Bill. Fysiska líkheitin er í løtum rámandi við svensk-íslendsku Noomi Rapace, fødd Norén og sum hevði fyrsta leiklutin sum 7 ára gomul í north-western filminum Hrafninn flýgur. Fosturpápi hennara er íslendingur. Fávitskuti drápsmaðurin er kanska eisini ein klangbotnur. Pápi leikstjórans, Hasse Alfredson, gjørdi henda meistarliga filmin í 1982. Kanska er øll henda søga um fedrar og bindingar til teirra. Tann bera faðirbinding, ið bara bíðar eftir einum drápi. Faðirdrápi. Eksemplifiserað við stættarstríði, tey kúgaðu og tey kúgandi. Kvinnurnar og menninir. Tey fátæku, ólærdu og kúgaðu øðrumegin og tey ríku, akademisku og maktfullu hinumegin. Ella omaná, um tú vilt. Mótmyndir Salanders eru sterkar, eins og á mínum innara filmslørifti. Men eftir stendur ein kvinnuligur Rambo-figurur, sum als ikki er tann revolterandi Pippi, eg helt meg hava sæð í fyrsta filminum. Heldur enn ein dagførd Pippi, er Salander nú ein skabelón, uttan at vit fáa skil fyri hennara driftum, hóast vit kenna tær. Hon gerst ov fýrkantað og ov lítið sannførandi, helst tí at persónsinstruktiónin hevur verið ov stirvin. Fyrri filmurin hevði í hvussu er munin størri forteljarastyrki. Men hann var frá fyrsta degi gjørdur til biograf. Hesin er ov skabelónsaktigur, fýrakantaður, episodiskur og óforloystur. Sjálvt um vit fáa persónligu bakgrundina avdúkaða, hongur tað ikki saman á ein filmiskt sannførandi hátt. Tær villastu søgurnar hava tann strangasta logikkin. Forteljaralogikkin. Hugsa bert um ævintýrini. Og Salander er eitt ævintýr.
Frá manni til kvinnu Í fyrsta Milleniumfilminum var maðurin, Mikael Blomkvist, í miðdeplinum. Nú er ein kynsskjóting hinvegin, soleiðis at kvinnan, Lisbeth Salander, er absolutti miðdeplin, ið alt snarar um. Mótvegis bókini, sleppur hon at skriva kotuna til alarmin, tá hann skal inn í hennara íbúð. Men tá the final showdown er í filminum, kennir maðurin seg kallaðan at fara av stað og standa við hennara lið, sum hin einasti, tá øvrigheitin finnur hana. Hóast feministisku grundina, alt byggir á, verður maðurin the last hero, glorifiseraður og fremsti galliónsfigurur. Hon berjist við demónir – pápan og so trafficking eystanífrá. Løgreglan er mest til láturs, pressan somuleiðis. Mikael Blomkvist er í friðarligum einmansvíggi, mest sum innantanna, meðan hon, demoraliseraða Pippi alias Salander, er í lameterandi einmansvíggi, har allar rangur venda út. Hon er absolutt einsamøll og alt álit á myndugleikar og borgarligar fyriskipanir er fallið og svunnið. Hon er ein marignalisera dreparamaskina, av berum umsorganarmissi og sviki. Sosialt er hon eitt úrslit av perverteraða nútíðarsamfelagnum, persónliga er hon eitt úrslit av einum djevilskum russiskum pápa, sum hon bókstaviligani hevur “brent av” - og har av tittulin, Gentan, ið spældi við eld. Mamman er eitt ivasamt sosialt tilfeldi, eitt offur í samfelagnum “har menn hata kvinnur”. Hon hevur reist seg úr díkinum, sum ein ein annar Travis Bickle, ið skrivar í bókina (telduna), at her er ein, ið reisti seg og ikki vildi finna seg í meira...Hon verður seinasti hevnarin í stórbýarsamfelagnum, sum ríður á eskatologisku eggini. Hon hatar menn, ið hata kvinnur.
Paolo Roberto Mest áhugaverdur, tykist mær leikluturin hjá boksaranum Paolo Roberto. Hann er reality figurur bæði í bók og í filmi. Nú leikar hann seg sjálvan og er seg sjálvur í hesum filmi. Hann boksar og coachar, og koyrir bil sum vóru vit í The French Connection mitt í Stockholm. Fantastisk brot!
Trafficking Gott, at trafficking-evnið ikki verður útpenslað meiri í hesum filmi. Í svenska filminum Lila4Ever, hevur Lukas Moodyson longu lýst alt um tað.
Endin Endin er opin og leggur upp til ein sequel. Sum í I know what you did last summer, ella Fríggjadagsfilmarnar um hin trettanda. Kensluleysi Frankenstein-hálvbróðurin sæst ikki aftur tá løggan og ambulansar koma og fara í endaseksvensinum. Hetta leysa missilið, eitt týskt eksperiment hjá djevulska pápanum, ið enn ikki er fyribeint, gongur ivaleyst onkustaðni úti í skógini í films-endanum. Veit ikki. Hetta er eisini ein bíliga óforlystur endi. Men okay sum ein seria, ein bíligur teenage sequel.
Bussiness Eins og bøkurnar, eru Millenniumfilmarnir business, bæði í bókahandili og biografi. Akkurát sum Potter. Men sum Elvis segði: “50 million fans can’t be wrong”. Tøl tala og pengar tikka. Menn, ið hata kvinnur er í løtuni triðmest sæddi filmurin í heiminum, sum ikki er enskur. Hetta er eitt gullegg! Men gullegg hava tað, at tey definera borgarliga samfelagið. Eg vil hava meiri revolterandi gullegg – í minsta lagi visuelt nýskapandi. Tað er hesin filmur ikki.
Støðumet Hin fyrsti filmurin fekk eitt reint 11-tal. Hesin filmurin Gentan, ið spældi við eld fær eitt lítið 8-tal, ella eitt stórt 7-tal. Tað skal vera munur á filmi og sjónvarpi. Hin fyrri er filmur, hesin seinni er sjónvarp.


text:
-
Ynski: Barnaatg.merkid til sf
-
Ynski: Heey eg leiti eftir einar Summarfestival billet. Kann onkur selja mær hana bíliga
-
Ynski: Ynski mær ein ferðaseðil úr dk til fo skjótast tilber. Hevur nakar tað bíliga til sølu?
-
Ynski: hey. eg leiti eftir atgongumerki til one direction konsertina 17 juni 2014 í Danmark. vinarliga skriva til mín á chatt á fb
-
Ynski: er tað nakar ið selur 3 atgongumerkir til One Direction koncertina tann 5 ella 10 mai? Hevði veri so glað um onkur kundi selt mær 3 ;) Vit finna útav einum prísi ;)


text:
Dreymanna tvístøður og vakurleiki.
Við Antoinette Helbing, Taneli Törmä og Havnar Fimleikarafelag.
Dreymar um framtíðina kunnu hjálpa okkum, men eisini forða okkum í at liva ta lívið, sum vit ynskja okkum.
Re-dream eru tvær sera persónliga dani-soloir, sum arbeiða við einum almennum tema við einum tragikomiskum dámi. Dansararnir eru Antoinette Helbing og Taneli Törmä. Afturat sær hava tey fimleikarar úr Havnar Fimleikarafelag.
”Fólk hava ov nógvar dreymar – tey gerast jú bara ólukkulig” (Antoinette)
”Mínir barndómsdreymar vóru fullir av eldhugi – sum vaksin maður taki eg vakurleikan í teimum við í mítt lív” (Taneli)
Antoinette er týskur dansari og koreografur, sum býr í Keypmannahavn. Taneli er finskur dansari og videokunstnari, sum býr í Odense. Tey eru bæði sera skemtingarsom listafólk og teirr arbeiði er merkt av eini djúpari erligheit. Í Re-dream granska tey ymsu hættirnar, tey handfara dreymar á.
Fakta
Dansarar & Koreografar: Antoinette Helbing (www.antoinettehelbing.wordpress.com)
Taneli Törmä (www.tanelitorma.com)
Ljós: Mårten K. Axelsson
Ljóð: Erik Christoffersen
Búnar: Inbal Lieblich
Dramaturgiskur konsulentur: Catherine Poher
Fyriskipari: Projektcentret i Dansehallerne
Framleiðari: Jan Vesala
Re-Dream hevur fingið stuðul úr Statens Kunstfond, NAPA, Nordisk Kulturfond og Århus Kommune.


text:
Sverri Egholm
15.05.2018 - 21:35
Kjak hevur tikið seg upp um útsjóndina av nýggju kirkjuni, sum skal byggjast á Glyvrum. Millum annað borgarstjórin í Runavíkar kommunu, Torbjørn Jacobsen, hevur ikki nógv positivt at siga.
- Hatta er væl bara ein kassi, sum ein og hvør kann tekna. Eitt hvørt barn kundi teknað handan har kassan. Hatta er einki annað uttan ein kassi, segði hann við Dag & viku í kvøld.
- Eg havi ferðast nokkso nógv ov víða í heiminum, og tað fyrsta tú sært tá tú kemur til ein bý er kirkjan. Og tú sært eisini, at tað er ein kirkja.
- Eg eri samdur við teimum, sum á sosialu miðlunum siga at hendan kirkjan líkist í hvussu so er ikki einari kirkju, segði hann.
Hans Jacob Lamhauge, kirkjuráðsformaður, segði við Dag & viku í kvøld, at hetta ikki verður endaliga útsjóndin av kirkjuni.
Mynd: Runavik.fo


text:
Soleiðis skrivar morgunsendingin um vitjanina: “Í eina tíð hevur FabLab verið royndarkoyrt fyri næmingum á Miðnámi á Kambsdali. Nú er...
Tíðindi
Síðsti undirvísingardagur
Í dag var síðsti undirvísingardagar á Miðnámi á Kambsdali áðrenn summarferiuna, og nú fara næmingarnir at fyrireika seg til prógvtøkurnar....
Røðan hjá Rigmor Dam
Her kannst tú lesa røðuna sum Rigmor Dam, landstýriskvinna í mentamálum, helt í samband við at FabLab bleiv tikið almennt...
FabLab tikið alment í nýstlu
Í dag var almenn móttøka á skúlanum í sambandi við, at FabLab var tikið alment í nýtslu. Páll Isholm, rektari,...
Leys størv á Serbreytini
Miðnám á Kambsdali søkir starvsfólk til serbreytina Serbreytin er nýggj breyt í miðnámsskúlaskipanini, sum byrjaði á Miðnámi á Kambsdali á...
Móttøka á FabLab á Kambsdali
Fríggjadagin 18/5 kl. 14 hevur FabLab á Kambsdali opið hús. Í eina tíð hevur FabLab verið royndarkoyrt fyri næmingum á...
Miðnámstónar av Kambsdali
Sunnukvøldið 13. mai kl 20 verður konsert við næmingum av Miðnámi á Kambsdali. Vit hoyra Miðnámskórið, sum júst nú hevur...
Dronu-skeið í Lamba
Í farnu viku vóru nakrir lærarar á dronu-skeið í Lamba. Ætlanin er at brúka dronir sum ein part av undirvísingini...
Filmskapping
Mikudagin 9. mai verða filmarnir (verkætlanirnar) hjá miðlakunnleikaflokkunum vístir í skúlahøllini. Tiltakið verður í 4. blokki, og allir næmingar og...
Filmur um Serbreytina
Næmingar í Miðlakunnleika hava gjørt ein film um Serbreytina á Miðnámi á Kambsdali. Filmurin kann síggjast við at trýsta á...
Við Tórði á túri í Miðnámi á Kambsdali
Í gjár var áhugaverd sending í útvarpinum um Miðnám á Kambsdali. Tórður Mikkelsen sum hevur sendingina “Við Tórði á túri”...
Spennandi NordPlus vitjan á Kambsdali
Miðnám á Kambsdali er hesa vikuna karmur um eina NordPlus verkætlan. Samstarvsfelagar úr Finnlandi og Svøríki vitja skúlan eins og okkara...


text:
Tankar, nú Zacharias Zachariassen trúboðari er farin
Bárður á Lakjuni skrivar:
Tankar nú Zacharias Zachariassen trúboðari er farin
”Hin fremsti í víngarði Harrans tú var og bjargaði sálum úr vanda; eingin er maður í mansins stað, so djúpt tíni fótaspor standa
Eitt stórmenni, ápostul og skald við tær av fold er farið, tú bíbil og sálmabók føroyingum gav, tær verða tín minnisvarði!”
Soleiðis ljóða tvey tey seinastu ørindini í hugvekjandi yrking, sum Pól F yrkti sum eftirmæli til Victor Danielsen, eftir at hann andaðist kyndilsmessunátt í 1961.
Hesi orðini komu fram fyri meg, tá tað frættist, at Zacharias Zachariassen var farin at vera hjá Harranum.
Vitsti, at hann var veikur og var komin tí æviga nær, men boðini, at hann nú er stigin um markið og ikki kemur aftur, numu meg á onkran serligan hátt. Á ein hátt eitt sindur løgið; eg meini so við, eg havi ikki slitið gáttina í Tróndargøtu 10 og hann ikki mína á Sýnini 12, og ikki eru vit nær í slekt – eg eri haraftrat fleiri enn fýra áratíggju yngri. Okkurt hevur hann tó vakt í mær, og tað er ivaleyst tí, at eg siti og skrivi.
Eg havi mítt andaliga heim í brøðrasamkomuni. Zacharias vígdi sum ungur lív sítt til fulltíðartænastu sum trúboðari í samkomuni, so í míni verð hevur hann altíð 'verið har'. Og tað var eisini á møti, eg fekk eitt seinasta prát við hann. Tað var sunnudagin hin 9.juli. Eg vitjaði í Filadelfia við sangi henda morgunin, og aftaná møtið kom Zacharias til mín og takkaði fyri góðan sang og gav sær stundir til eitt lítið prát. Sum so mangan. Fittur, fyrikomandi, eyðmjúkur og áhugaður. Vakurt síðsta minni at eiga.
Zacharias var ómetaliga væl gávaður á nógvum økjum. Ein úrmælingur á mangan hátt. Bíbliulærari sum fáur. Málsligt flogvit. Og ikki minst musikalskur.
Nógvar yrkingar og týðingar hansara osa av málsligum og musikalskum yvirskoti, eitt nú ”Lívsmynstur vevarans”, har hann meistarliga lýsir tað fløkta lívsmynstrið, sum Harrin einaferð skal ”á rættuna venda”, sum hann sigur.
Triðja ørindi ljóðar soleiðis: ”Tá skjúttilin ei meira gongur, og Gud dregur vadmalið frá, og bummurin slær ikki longur, tá fullvæl vit skilja hans ráð, hví júst hinir myrkastu træðrir, sum gylla tey ljósastu bond, í mynstrinum gjørdust so fagrir í Meistarans alkønu hond!”
Fantastiskur boðskapur, framborin so meistarliga.
Seinastu ferð, eg hoyrdi Zacharias tala, var á samfelagsstevnuni í Runavík á páskum í ár. Hann helt eina so ómetaliga góða og rørandi talu. Yvirskriftin, hann hevði valt at seta á, var ”Trældómur forgeingiligleikans”.
Eg dugi ikki at endurgeva alt tað, hann segði, men tað talaði til mín. Hann dugdi so væl, so livandi og ærliga at lýsa, hvussu vit trælka undir forgeingiligleikanum. Sjúka, skilnaður, stríð, strev og deyði er tað, vit stríðast við – eisini vit, ið trúgva. Men vónin er í tí, sum er omanfyri sólina – ein livandi vón um tað óforgeingiliga, sum vit eiga í tí himmalska. Sum gevur styrki og mót og áræði til tað dagatal, okkum er tilmált. Inntil vit verða tikin upp í dýrd – dýrdargjørd – sum Zacharias eisini elskaði at tosa um.
Týðingin, ”Tað finst ein vón”, sigur tað so ómetaliga væl: ”Tað finst ein vón, sum royndir lívsins stóð, sum hevjar eygað upp um grøv og deyð, har eg skal skoða Hann, sum leið og læt sítt blóð, og dýrdina Hann beyð. Tá endar sorg og líðing svár, og turkað verður burt hvørt tár. Mín sál skal kenna sanna gleði, gleim, tí hon er komin heim!”
Í Hebrearabrævinum, trettanda kapituli, verður okkum álagt at minnast vegleiðarar okkara. ”Minnist vegleiðarar tykkara, sum hava talað orð Guds til tykkara! Aktið eftir, hvussu teir endaðu lív sítt, og eftirfylgið so trúgv teirra!”
Eg kann av sonnum siga, at Zacharias Zachariassen var mær ein fyrimyndarligur vegleiðari, sum eg fari at minnast við gleði og virðing. Hann stríddi hitt góða stríð trúarinnar.
Tað liggur ein stórur andaligur og málsligur skattur eftir Zacharias. Og av tí at hann hevur latið so nógv ymiskt úr hondum, ja, so livir hann á ein hátt víðari, hóast likamliga farin um sýn. Ein strofa úr yrkingini, ”Mikið varð mær givið” kemur mær til hugs. Karsten Hoydal yrkti. Teir báðir kunnu ikki samanberast reint hugsjónarliga, men til felags eiga teir, at nógv skrivligt tilfar liggur eftir. Karsten sigur soleiðis: ”...kanska lív úr mínum eygnagloppi tá í nýggjum glómum kyndir log.”
Soleiðis er tað skrivaða orðið – tað livir víðari.
Sangirnir fara framhaldandi at inspirera, ugga og eggja; og bøkurnar fara framhaldandi at upplýsa, læra og geva vísdóm. At kynda Andans log – í nýggjum eins og í eldri glómum.
Tit, ið næst honum vóru, eiga mína djúpastu samkenslu.
Ærað veri minni um Zacharias Zachariassen.
Bárður á Lakjuni